text:
पात्र परिचए...
पुरूष पात्र-
१. सोनमा काका ६५ वर्ष
२. चेथरू ४५ वर्ष
३. जुगेसर ५० वर्ष
४. अयोधी ३० वर्ष
५. जीवन ३५ वर्ष
५.
स्त्री पात्र-
१. रूपनी ६० वर्ष
२. कुशेसरी ५० वर्ष
३. कोशिला २२ वर्ष
पहिल दृश्य-
(अपन-अपन आंगनसँ निकलि रस्ताक भकमोड़ीपर ठाढ़ भऽ...)
सोनमा काका : सुनै छी जे रमफलबा आएल हेन?
रूपनी दादी : सएह ते सुनलौं मुदा तेहन लोकक मुँहे सुनलौ जे सुनियो कऽ अनविसवासे अछि। तँए दोसर गोटेसँ भाँज लगबए विदा भेलौं।
चेथरू : नै-नै बात ठीके छिऐ।
सोनमा काका : से तूँ केना बुझै छहक?
चेथरू : ओहन लेाकक मुँहे सुनलौं जेकरा मुँहसँ असत् बात निकलिते ने छै।
सोनमा काका : जेकरा मुँहे ओ सुनने हएत वएह जँ असत् कहने होय, तखन?
रूपनी दादी : से तँ भऽ सकै छै। मुदा तहूमे भाँज छै।
सोनमा काका : से की भाँज छै?
चेथरू : से अहाँ नै बुझै छिऐ काका, जे देखलाहा बजैए ओ सत होइ छै आ जे सुनलाहा रहै छै ओइमे दुनू होइ छै।
सोनमा काका : हँ से भऽ सकैए। केहेन लोकक मुँहे सुनने छेलह?
चेथरू : दूधवाली मुँहे सुनने छलौं। वएह जे दूध बेचि कऽ ओइ टोलसँ आएल छलै, बाजलि रहए।
सोनमा काका : उ ते दूध बेचैमे लागल हएत आकि बात बुझै पाछू।
चेथरू : ओकरा अहाँ नीक जकाँ नै चिन्है छिऐ। कोनो की माछ-कौछ बेचैवाली छी जे पएरक औंठासँ पलड़ा दाबि उठा देबै आ घट्टी जोखि देबै।
सोनमा काका : दूधो बेचैवाली तँ पोखरिक पानिये मिला दै छै, से।
चेथरू : हँ, से तँ होइ छै। मुदा ओकर कारोवार रहै छै कएक दिन। बाढ़िक पानि जकाँ आएल आ पड़ाएल।
रूपनी दादी : हँ, से तँ देखै छिऐ जे जहियासँ काज धेलक तहियासँ ने ओकर दूध नप्पा फुच्ची फुटल आ ने नाप-जोखक बदनामी कहियो लगलै।
चेथरू : (अपन पक्ष मजबूत होइत देखि, मुसकिया..) दादी, बुढ़िया देखैमे ने एक चेराक बुझि पड़ैए मुदा गामेक नै, घर-घरक रत्ती-बत्ती बात बुझैए।
सोनमा काका : की सभ कहलकह?
चेथरू : बाजलि जे दिल्लीसँ मालिक अपना गाड़ीपर लादि कऽ पहुूँचा गेलहेँ।
सोनमा काका : एतबे कहलकह आकि आगूओ किछु बजलह?
चेथरू : एतबे बजैमे तँ ओ अपन डाबासँ दूध नापि लोटामे दऽ देलक आ उठि कऽ विदा भेल।
सोनमा काका : एहेन-एहेन बात तँ सरिया कऽ ने बुझि लेबाक चाही।
चेथरू : जाइत काल एते बात भनभनाइत सुनलिऐ जे एकटा टाँग काटि कऽ पठा देलकै आ पान साउ रूपैयासँ नोइस हेतै?
सोनमा काका : एते पैघ बात आ कनियो अॅटका कऽ नै पुछि लेलहक?
चेथरू : काका, ओइ बुढ़ियाकेँ की बुझै छिऐ, कोनो की हमरे ऐठामटा अबैए जे निचेनसँ गप-सप्प करब।
सोनमा काका : तखन?
चेथरू : ओ बुढ़िया फुच्चिये-फुच्ची दूधेटा लोककेँ दइ छै आकि मिसरियो घोड़ै छै।
सोनमा काका : से की?
चेथरू : हम की ओते बुझै छी जे तेना भऽ कऽ बुढ़ियाक सभ बात बुझि लेबै, तखन तँ जते काज रहैए ओते तँ भइये जाइए। दादी लगमे सभ दिन बैसैत देखै छिऐ।
रूपनी दादी : हँ, से तँ बैसबो करैए आ गामक तीत-मीठ गपो कहैए। मुदा घुरैकाल बैसैए, तँए अखन भेँट नै केलकहेँ।
सोनमा काका : ऐ तत-मतीसँ नीक जे ओकरा घरेपर पहुँच मुँहा-मुँही गप कऽ ली।
चेथरू : काका, तइले तीनू गोरे किअए जाएब। असकरे जाइ छी, सभ बात बुझि कऽ सुनाओ देब?
रूपनी दादी : सभ दिन तोँ चेथरू-के-चेथरूऐ रहि गेलेँ। पोता-पोती भेलौ से होश नै छौ।
चेथरू : दादी, एक ढाकीक के कहए जे सत्तरह ढाकी पोता-पोती भऽ जाएत तैयो अहाँ लगमे चेथरूए रहब। कोनो बात-विचारक जे जरूरत हएत तँ अहाँसँ नै पुछब, सोनमा काकासँ नै पुछबनि तँ की बगुरक गाछ आ पसीद काँटक गाछसँ पुछबै?
रूपनी दादी : देखहक चेथरू, हम अपना नजरिये देखबो करब आ पुछबो करबै, तहिना तोहूँ सोनाइ भेलह किने?
चेथरू : तइ नजरिये कहाँ कहलौं। तीनू गोटे जे एकेटा काजमे बड़दैतौं, तइ दुआरे कहलौं।
रूपनी दादी : से बड़ बेस। मुदा काजक आँट-पेट नै बुझै छहक। कहैले सभ काजे छी, मुदा ओहूमे छोट-पैघ, नीक-अधला होइ छै।
चेथरू : कनी परिछा कऽ कहियौ?
सोनमा काका : ठीके चेथरू, तूँ कहियो पुरूख नै हेबह?
चेथरू : काका, अहाँ सने जे कोनो पुरूखपना काज करबै तइसँ पुरूख नै हेबै।
सोनमा काका : पुरूखक संगी हेबहक। पुरूख तखन हेबह जखन अपने ठाढ़ भऽ आगूक डेग बढ़ेबह। अखन दोसर-तेसर बात छोड़ह आ रमरूपाक भाँज नीक-नहाँति लगावह।
चेथरू : जखन अहाँ सबहक विचार अछि तखन तीनू गोरे चलू।
(तहीकाल आगूसँ जुगेसर अबैत..)
सोनमा काका : जुगे, किमहर-किमहरसँ एलह?
जुगेसर : काका, की कहब (गुम्म होइत...)
चेथरू : मुँहक बात दबलह किअए? किछु भेलौं तँ हम सभ समाज भेलौं। न्यायालय भेलौं। अगर हमरा समाजक अंगक संग कोनो अन्याय दोसर समाज करत तँ ओ बरदाससँ बाहर अछि। की सोनमा काका..?
सोनमा काका : चेथरू, जे बात तूँ बजलह वएह गामक प्रतिष्ठा छी। मुदा, पाकल आम भेलियह, सभ दारो-मदार तँ तोरे सभपर छह।
चेथरू : जुगे भाय, अहाँ तँ आँखिक देखल बाजब। रामरूपक कि...?
जुगेसर : देखैबला दृश्य नइए। अपने रामरूप ओछाइनपर ओंघराएल अछि आ घरवाली ओछाइनिक निच्चाँमे ओंघरनिया दऽ रहल अछि। तीन सालक बच्चा झाँपल कपड़ा हटा-हटा पएर तकैए।
रूपनी दादी : बाप रे बाप! समाजक एकटा घर उजड़ि गेल।
जुगेसर : दादी, अहाँ नै जाउ। सोनमा काका अहूँ नै जाउ।
सोनमा काका : किअए?
जुगेसर : ओहन दृश्य देखैक करेज आब नै रहल। हो-न-हो पहिलुके नजरिमे ने अपने...?
चेथरू : दादी, कहने तँ पहिने छलौं, मुदा हमरा गपक मोजरे ने देलौं। आब कहू जे कोनो अनरगल कहने रही?
सोनमा काका : हँ, से तँ बात मिलिऐ गेलह। मुदा एते बात बुझि कऽ तँ नै बाजल छलह? अच्छा, एतै बैस कऽ सभ बात कहह।
जुगेसर : ओतए तँ लोकक करमान लागल छै। तहूमे धिया-पूता आ झोटहा भरि देने अछि। चुट्टी ससरैक जगह नै छै।
सोनमा काका : गप किछु कहह ने?
जुगेसर : कोनो बात की सोझ डारिये चलए दइए। एक तँ कारकौआक जेर जकाँ धिया-पूता काँइ-काँइ करैए तइपर सँ जनिजाति भिन्ने छाती पीटैए।
चेथरू : तैयो तँ भाँजपर किछु गप चढ़ले हेतह?
जुगेसर : हँ, एते उड़नतिये सुनलौं जे डरेवर जाइ काल बाजल जे कारखाना मालिक इलाजमे तीन लाख रूपैया खर्च केलखिन। पाँच सए खाइ-पीऐले, आ लत्ता-कपड़ा सेहो देलखिन।
रूपनी दादी : पान सए रूपैआ कते दिन चलतै। तहूमे सभटा लोथे भेल। जहिना रामरूप तहिना बच्चाक संग बच्चाक माइयो। केना बेचारी दुनूकेँ छोड़ बोनि-दुख करए जाएत।
चेथरू : से तँ ठीके। मुदा दादी झोटहा सबहक विसवास कोन। बेटाकेँ जहर-माहूर खुआ देत आ घरबलाकेँ छोड़ि पड़ा दोसर घर चलि जाएत।
रूपनी दादी : सेहो होइए चेथरू। तोरो बात कटैबला नहिये छह मुदा एक्के दाबिये केना खिचड़ियो रान्हवह आ खीरो। एकटामे नून पड़त एकटामे चिन्नी।
चेथरू : से तँ ठीके कहै छिऐ दादी। एहिना ने भालेसरोकेँ भेल। ओहो जे जौमक गाछपर सँ खसि जाँघ तोड़लक आ डाक्टरो बुट्टी भिड़ा कऽ काटि देलकै। फेर ओ बेचारी (भालेसरक पत्नी) केना छह मसुआ बेटीक संग रहि ता जिनगी घरबलाक सेवा केलक।
सोनमा काका : सोझे सभ गप खिस्सा जकाँ सुनने नै हेतह चेथरू। ओना जुगेसर ठीके कहलकह। अखन छोड़ि दहक। बेरू पहरमे चलब।
रूपनी दादी : हँ, हँ, एहेन-एहेन जगहपर नै गेने समाजक रसे की रहत। समाज तँ तखने ने समाज जखन सबहक सुख-दुख सेगे पोखरिमे नहाइ।
चेथरू : कनिये-कनिये जे सोचै छी दादी तँ बुझि पड़ैए जे समाजपर एकटा भार पड़ि गेल।
(())
दोसर दृश्य
(अयोधीक दरबज्जा। दरबज्जाक ओछाइनिक एक कोनपर अयोधी बैसल दोसर कोनपर अयोधीक माए कुशेसरी बैसल..)
अयोधी : माए, आब की करब?
कुशेसरी : बौआ, आब छाती बदलि गेल। (आँखि मीड़ैत) धरमागती बात तोरा कहै छिअ।
अयोधी : अखैन जे तत्-खनात बेगरता आबि गेल पहिने से विचार दे। तखैन दोसर-तेसर सोखर सुनबिहेँ।
कुशेसरी : बौआ, सएह कहै छिअ। लोकेक बेगरता लोककेँ होइ छै। मुदा.....?
अयोधी : चुप किअए भेलेँ?
कुशेसरी : लोकक बोन अफ्रिकनो बोनसँ घनगर अछि। तँू ई नै बुझिहह जे माए हमरा भाएकेँ खून दइसँ रोकत। मुदा तइसँ पहिने जँ बुझैक जरूरत छह से कहए चाहै छिअ।
अयोधी : माए, जाबे पेटक बात निकालि नै फेकब, ताबे गौस्टिकक रोगी जकाँ छुटैए। जइसँ कोनो बात सुनैक मने ने होइए।
कुशेसरी : बाजह, पहिने तँू अपने कोठी खलिया कऽ झाड़ि लैह तखन जे आनो अन्न ओइमे देबहक तँ तैयो एकछहे रहत।
अयोधी : खनदान दिस तकै छी तँ सुमारक लगैए। जहिना परबाबा आन गामसँ आबि बसलाह तहिना एकघराक घर अखनो छीहे।
कुशेसरी : जहियासँ ऐ गाममे पएर रखलौं तहियासँ तँ गामो आ परिवारोकेँ देखते-सुनते एलौं। मुदा तइसँ पहिलुका बात तँ बुझल नइए। बाजह?
अयोधी : परबाबा मात्रिकमे आबि कऽ बसल रहथि। मात्रिकक डीह नीक डीह बुझलनि। गामक भागीन, तँए गामक बाट चिक्कन। कतौ खाधि पीछड़ नै।
कुशेसरी : आगूक पीढ़ी केना बढ़ल?
अयोधी : हुनका (परबाबाकेँ) दूटा बेटा आ दूटा बेटी भेलनि। परिवार गेना फूलक गाछ जकाँ झमटगर हुअए लगल। दुनू बेटी सासुर गेलनि। परिवारो नीक तँए समरस परिवार भेने समरस जीवन समरस सुख पाबि मुइलाह।
कुशेसरी : दुनू भाँइक परिवार?
अयोधी : दुनू भाँइयो आ माइयोक एहेन सोभाव रहनि जे कहियो कोनो बाते झगड़ा नै भेलनि। जेठका भायक वियाह धुमधामसँ भेलनि। मुदा छोटका तेहन तीनूक (भाइयो, भौजाइयो आ माइयोक) सहलोल भऽ गेलखिन जे विआहे ने केलखिन।
कुशेसरी : परिवारक बात दुनू गोरे नै बुझौलखिन?
अयोधी : कहाँदन रहबो करथिन मतिछिन्नु जकाँ। कहियो झाेंक चढ़ि जानि तँ भरि-भरि दिन, बिनु खेनौं-पिनौं कोदारिये भजैत रहि जाइ छेलखिन।
कुशेसरी : (ठहाका मारि..) मनुखदेवा ने ते रहथिन?
अयोधी : ऍंह, ओतबे, कहियो झोंक चढ़नि तँ खाइयो बेरमे पीढ़ियापर बैस रूसि रहथि।
कुशेसरी : से किअए?
अयोधी : (हँसैत..) ताबे तक रूसल रहथि जाबे तक माए आगूमे नै आबि जानि। भाय-भौजाइक बातक कोनो मोजर नै।
कुशेसरी : माइयक बात मानि लथिन?
अयोधी : माए आबि जखन पुछथिन तँ कहनि जे बेटा बिनु माइयक सेवा केने खाइए ओ पापी छी। तँए पहिने एक हाथ सेवा तोरा कऽ देबौ तखन मुँहमे अन्न-पानि लेब। एक-भग्गू लोक जकाँ?
कुशेसरी : एक-भग्गू लोक जकाँ नै, एकबट्टू लोक जकाँ।
अयोधी : हँ, हँ, तहिना।
कुशेसरी : पैछला पीढ़ीसँ तँ छीहे। बौआ छातीपर हाथ राखि कहै छिअ। ऐ घरमे भिनाैज कराैल हमरे छी। जे ओइ दिनमे नै बुझै छलिऐ।
अयोधी : से आब केना बुझै छीही?
कुशेसरी : हम दुनू परानी टटके जुआएल रही आ भैया दुनू परानी ठमकि गेल रहथि। मलिकाइन बनैक भुख ककरा नै लगै छै। हमरो लागल आ भिनाैज करेलौं।
अयोधी : मन हल्लुक भेल। आब विचार दे जे रामरूपकेँ देहमे खून कम छै, ओ तँ हमरे खूनटा मिलै छै।
कुशेसरी : जतेक खगता छै तइसँ दोबर दहक। आ इहो बुझि लएह जे एकटंगा भाइक भार अपने कपारपर अछि।
(तहीकाल सोनमा काका, रूपनी दादी आ चेथरूक प्रवेश..। अयोधी सोनमा काका आ चेथरूकेँ गोड़ लगलक। कुशेसरी रूपनी दादीकेँ गोड़ लागि विछानपर बैसा दुनू हाथे घुट्ठी दाबए लगलनि। जहिना धौना खसल सोनमा काकाक तहिना रूपनियो दादीक आ चेथरूओक। सभ गुम-सुम भेल बैसल..)
चेथरू : अयोधी, भगवान तोरा ऊपर ठनका खसेलखुन। मुदा....?
(सोनमा काका आँखि उठा कखनो अयोधीपर तँ कखनो कुशेसरीपर तँ कखनो निच्चा कऽ तरे-तर रामरूपक कटल टाँगपर आ कखनो रामरूपक स्त्रीपर दौड़बैत...)
रूपनी दादी : छोड़ह ऐ जाँतब-पीचबकेँ। पहिने रामरूपकेँ देखा दएह।
(रूपनी दादीकेँ बाँहि पकड़ि कुशेसरी आँगन लऽ गेलि..)
सोनमा काका : रामरूप तँ पितिऔत भाए छिअह किने?
अयोधी : हँ।
सोनमा काका : ओकरा परिवारमे के सभ छै?
अयोधी : अपने दुनू प्राणी अछि आ एकटा तीन सालक बेटा छै।
सोनमा काका : खेती-पथारी?
अयोधी : किछु ने। जँ से रहितै तँ एहिना परदेशसँ टाँग कटा घर अबैत।
चेथरू : एना भेलै केना?
अयोधी : सबटा अपन कपारक दोख होइ छै। कोनो की इहएटा ओइ करखन्नामे काज करै छलै आकि आउरो गोरे।
चेथरू : काज कोन करै छलै?
अयोधी : कहाँ दन, लोहा करखन्नामे काजे करैत काल एकटा गोलका गुरकि आबि कऽ जाँघेपर खसलै।
(तहीबीच रूपनी दादी कुशेसरीक संग अबैत..)
कुशेसरी : (अबिते..) अहँू दुनू गोरे अंगने चलि कऽ कनी देखि ने लिऔ?
चेथरू : दादी तँ देखि कऽ एबे केलीहेँ, पहिने हिनकेसँ बुझि ली।
रूपनी दादी : (छाती पीटैत..) एहेन अतहतह नै देखने छलौं। बाप रे बाप! मनुखक नक्शे बदलि गेल अछि। हे भगवान, जखन विपत्तिये देलहक तँ आरो किअए ने बेसी कऽ देलहक जे दू-चारि मासमे लोक विसरि जाइत।
सोनमा काका : ओना अपना चसमसँ देखब नीके होइ छै। मुदा किछु एहनो होइ छै जकरा नहिये देखब नीक।
रूपनी दादी : पुरूखक जाइ जोकर आंगन नहिये अछि। बेचारी रामरूपक पत्नीकेँ ने नुआ-वस्त्रक ठेकान छै आ ने....।
चेथरू : तहँूमे अपना सभ की कोनो ओझा-गुनी, डाक्टर छी जे लगसँ देखबे जरूरी अछि। अपनो सभ वएह देखब जे दादी कहती।
सोनमा काका : घाओपर नून छीटि विसतार करबसँ नीक नहिये देखब।
चेथरू : काका....?
सोनमा काका : अखन किछु बाजैक समए नै अछि। फेर आएब तखन किछु आगूक बात विचारब।
चेथरू : काका एक तँ वेचाराकेँ अपना किछु ने छै तइपर अपने कोनो काजक नै रहल। जीवित शरीर तँ अन्न-पानि मंगबै करत। बिनु किछु केने धेने कतेक दिन चलत।
सोनमा काका : यएह सभ ने बुझै-विचारैक अछि। तूँ दुनू गोरे अयोधी एके गाछक बखलोइया छह। जही गाछक बखलोइया रहै छै ओही गाछमे ने सटबो करै छै।
चेथरू : अयोधी, तेहेन दोरस हवा बहि गेल अछि जे चीन्हो-पहचीन्हि भोतिया गेल अछि। जेना गाछमे देखैत हेबहक जे जे पात सुनटा गरे गाछक शोभा बढ़बैत अछि वएह हवामे उनटि अपन असल रूप उनटा लइए।
अयोधी : भाय सहाएब, अपना तँ ओते ऊहि नै अछि जे नीक अधला बात नीक जकाँ बुझबै मुदा एते अहाँ सबहक बीच बजै छी, जे देहक खुने नै ऐ देहसँ जते भऽ सकतै तइमे पाछू नै हटब।
सोनमा काका : बौआ, अखन घरसँ बहार धरिक सभ सोगाएल छी तँए, नीक जकाँ जिनगीकेँ नै बुझि सकब। ताबे अखन जे जे जरूरी काज सभ अबैत जाइ छह तकरा सम्हारैत चलह। पाँच-दस दिनक बाद निचेनसँ विचारि लेब।
रूपनी दादी : बौआ, समाजमे एक-सँ-एक अमीर आ एक-सँ-एक गरीब रहैए। मुदा समाजरूपी नाहपर केना जिनगीक समुद्र पार करैए।
चेथरू : दादी, जहिना समाजमे एक-दोसरक देखा-देखी आन्हरो-बहीर हँसैत-खेलैत जिनगी गुजारि लइए तहिना भगवान रामरूपोक परिवारकेँ पार लगौथिन।
(())
तेसर दृश्य-
(ओसारपर कोशिला (रामरूपक पत्नी) बैसल, आँखिसँ नोरक टघार चलैत। आगूमे तीन बर्खक बेटा ठाढ़ भऽ हाथसँ नोर पोछैत..)
कुशेसरी : कनियाँ, कनैत-कनैत मरियो जेबह तैयो दुख मेटेतह। जखैन काँच बरतन ठाढ़ छी, हवा-विहाड़ि, पानि-पत्थर, सदासँ लगैत आएल आ आगूओ लगिते रहत। मुदा नान्हिटा बगरा-मेना कहाँ मेटा गेल। हम सभ तँ मनुख छी।
(आँखि उठा कोशिला कुशेसरीक निच्चासँ ऊपर निहारैत किछु बजैक विचार मनमे उठैत, मुदा स्पष्ट बोली नै फुटैत..)
कोशिला : क-अ... क....इ....इ.....।
कुशेसरी : तँू ने अंगनामे बैस कऽ भरि दिन कनैत रहै छह मुदा हम तँ मौगी सबहक गप्पो सुनै छी किने।
कोशिला : के की बजै.ए?
कुशेसरी : जकरा जे मन फुड़ै छै से बाजैए। मुदा सुनबो करिहह तँ उत्तर नै दिहक। सुनि कऽ कानेमे समेटि-समेटि रखैत जहिहह।
कोशिला : ई की सुनलखिन?
कुशेसरी : घरक लोक छिअह तँए तोरा कहबे करबह। परिवारक कोनो गप परिवारक लोकसँ छिपाबी नै। छिपाबी ओतबे जे जेकरा बुझैक जरूरत नै होय।
कोशिला : (ऑंचरसँ आँखि-मुँह पोछैत.. आ कने सक्कत होइत...) की..इ...इ सुनलखिन? कनी नीक जकाँ कहथु?
कुशेसरी : अगुता कऽ ने किछु सोचह आ ने किछु करह। भगवान समुद्र सन छाती देने छथि। गीधक सरापे जँ गाए मरैत तँ वएह उपटि गेल रहितै।
कोशिला : किछाे तँ बाजथु?
कुशेसरी : कनियाँ, मौगी सभ कुट्टी-चौल करैए जे एहेन जुआन मौगी टंगकट्टा घर....।
कोशिला : काकी, गरीब छी एकर माने ई नै ने जे मनुखे नै छी।
कुशेसरी : रूपनी दादीकेँ बजबै ले अयोधीकेँ पठौने छिऐ। अबिते हेती। तखन आउरो गप करब।
(रूपनी दादीक संग अयोधीक प्रवेश..)
(रूपनी दादीकेँ देखिते कोशिला दुनू हाथे दुनू पएर छानि..)
कोशिला : दादी, की ई सभ अपना नगरसँ बैलाइये देथिन?
रूपनी दादी : कनियाँ, पएर छोड़ू। (कोशिला पएर छोड़ि दैत..) कनियाँ कान खोलि सुनि लिअ। ने ककरो भगौने कियो नगरसँ भागि सकैए आ ने दिन-राति कनलासँ दुख मेटा सकैए।
कुशेसरी : एक लाखक गप कहलखिन दादी।
रूपनी दादी : गपक मोल लाख नै होइए। होइए ओइ काजक जइमे ओ गप सटल रहैए। छुछे कनलासँ जँ होइतै तँ घरसँ बहार धरि कानि-कानि लोक देवी-देवता तककेँ कहिते छन्हि। मुदा फल की होइ छै?
(दादीक आँखिपर कोशिला आँखि गड़ा..)
कोशिला : दादी, जे विधाता लिखलनि, ओ भाेगब।
रूपनी दादी : कनियाँ, अहाँकेँ तँ एकटा बेटो अछि, जे दस बर्खकबाद स्वामी तुल्य भऽ जाएत। तखन तँ गनल कुट्टिया नापल झोर भेल। दस बर्खक दुख थोड़े बड़ भारी होइ छै। अही माटि-पानिक सीता रावणक लंकामे अहूसँ बेसी दिन रहल रहथि।
कोशिला : (मुस्कुराइत..) दादी, हिनका सभक नजरि चाही।
रूपनी दादी : कनियाँ, हम सभ ओहन धरतीपर जनम लेने छी जे सदिकाल शक्ति उगलैत रहैए। तोरा तँ बेटो छह जे ओ पूबरिया पोखरि देखै छहक?
कोशिला : कोन दऽ कहै छथिन दादी। पीपरक गाछ लगहक, आकि परती लगहक?
रूपनी दादी : पीपरक गाछ लगहक। ओ पोखरि प्रेमा दीदीक खुनाओल छियनि। वेचारी बाल-विद्धव भऽ गेल छलीह। गामक लोक कतबो हिलौलकनि-डोलौलकनि दोसर िवयाह नै केलखिन।
कुशेसरी : सासुर नै बसलखिन?
रूपनी दादी : एको दिन सासुर नै गेल रहथिन। मुदा धैनवाद समाजकेँ दी जे वेचारीक जिनगीक ठौर धड़ा देलकनि आ तोहूसँ बेसी ओइ वेचारीकेँ धैनवाद दियनि जे अपन माए-बापक पाड़ उताड़ैत, जिनगी अंतिम समैमे पोखरि खुना समाजक सेवामे लगा कऽ मरलीह।
कुशेसरी : दादी, पहिलुका जुग-जमानाक पड़तर आब हेतै?
रूपनी दादी : किअए ने हेतै।
(कहि चुप भऽ किछु सोचए लगैत...)
कोशिला : चुप किअए भेलखिन दादी। आगूओक किछु कहथुन?
रूपनी दादी : (गंभीर होइत..) कनियाँ ने जुग-जमाना बदलल आ ने लोक बदलल।
कोशिला : तखन?
रूपनी : बदलल लोकक विचार आ ओकर जिनगी।
कोशिला : केना?
रूपनी : सुनै छहक ने फल्लां गाम नीक आ फल्लां गाम अधलाह।
कोशिला : हँ, से तँ सुनबे नै करै छी बिसाएलो अछि।
रूपनी दादी : (मुस्कुराइत..) बिसाएलो छह! केना बिसाएल छह?
कोशिला : तीन बहिनमे छोट हम छी। जेठकी बहीनिक वियाह छतनाराहीमे ठीक भेल। कहाँदन बड़ सुन्नर घर-बर रहै मुदा वियाह नै भेलनि?
रूपनी दादी : से किअए?
कोशिला : घर-बर देख बाबू-काका दुनू भाँइ वियाहक सभ बात-विचार पक्का कऽ लेलनि। पक्का भेलापर मामासँ विचार करए मात्रिक गेला।
रूपनी दादी : बात-विचार करैसँ पहिने ने राय-विचार कऽ लइतथि।
कोशिला : धड़फड़ी भऽ गेलनि।
रूपनी दादी : की धड़फड़ी?
कोशिला : दुनू भाँइ भोज खा कऽ घुमल रहथि, बरी-तरकारी किछु बेसी खेने रहथि। चालि पाबि पियास लगलनि। रस्ताकातमे इनार देख ठाढ़ भेला। मुदा डोल नै रहने पािन कोना पीबतथि।
रूपनी दादी : (मुस्की दैत..) तखन की केलनि?
कोशिला : इनार लगसँ आगू बढ़ि एकटा दुआरपर जा जोरसँ हल्ला करैत डोल मंगलखिन। आंगनसँ एकटा अधवेसू डोल लेने बहराइत पुछलखिन।
रूपनी दादी : की पुछलखिन?
कोशिला : नाओं गाओं आ जाति।
रूपनी दादी : जाति मिलते ओ अधवेसू हँसैत बजलाह जखन जाति-कुटुम छी तखन ऐना अछोप जकाँ पानि पीआएब उचित हएत। पानि पीब वियाहक गप-सप्प पक्का भऽ गेल।
रूपनी दादी : हँ, तखन तँ ठीके धड़फड़ी भेल। माित्रकक लोक की विचार देलकनि?
कोशिला : बेसी बात तँ नै बुझल अछि मुदा अधला गाम कहि मनाही केलकनि।
रूपनी दादी : कनियाँ एक्के गाम एक जातिक नीक होइए आ दोसराक अधला।
कोशिला : गाम तँ गामे होइए। फेर एना किअए होइए।
रूपनी दादी : (मुस्कुराइत गंभीर होइत..) कनियाँ, की कहबह आ कते कहबह। भगवान अखन अपने फेरा लगा देलखुन। अपन दिन-दुनियाँक बात सोचह।
कुशेसरी : बेस कहलखिन दादी। ठनका ठनकै छै तँ लोक अपना मत्थापर हाथ दइए। मुदा तँए कि ठनका मानि जेतै आकि माथ परक हाथसँ रोका जेतै। लेकिन एकटा तँ होइए जे लोक अपन रक्छा अपना हाथे करए चाहैए।
रूपनी दादी : बेस कहलिऐ। एकटा बात तँ तरे पड़ि गेल।
कोशिला : से की?
रूपनी दादी : जुग-जमाना बदलैक बात उठल छलै। ने दिन-राति बदललहेँ आ ने माटि-पानि, पहाड़। बदललहेँ लोकक आचर-विचार। एकटा बात तँ अपनो ठहकैए जे जेना पहिने समाजक धारणा छल तइमे बहुत बदलाव आएलहेँ।
कुशेसरी : दादी, आब हमहूँ कम दिनक नै भेलौं। जहिया सासुर आएल रही तहिया जे लाज करैबला पुरूख छला, हुनकापर नजरि पड़िते जना मुँह झपए लगै छलौं तहिना हुनको सभक नजरि पड़िते या तँ निच्चा मुँहे मूड़ी-गोंति लइ छला वा दोसर दिस तकए लगै छलाह।
रूपनी दादी : बेस कहलहक। हमहूँ बूढ़ भेलों, आँखिक इजोतो घटि गेल, तैयो देखै छी तँ लाज होइए। अनेरे भगवान कोन सनतापे देखैले जिया कऽ रखने छथि।
कुशेसरी : से की दादी एकेटाकेँ कहबै। मर्द-औरत दुनूक चालि एकेरंग भऽ गेल अछि।
रूपनी दादी : खाइर, जे अछि जेतए अछि से ततए रहह। (कोशिला दिस देख) कनियाँ, समाज बड़ पैघ दुनियाँ छी। जाबे मनुखकेँ प्राण रहत ताबे कतौ दुनियेमे रहत। एहेन विपत्ति भगवान तोरेटा नै देलखुनहेँ, तोरा सन-सन बहुतो अछि।
कुशेसरी : दादी, सएह तँ दुनू माए-बेटा कहै छिऐ जे दुनू गोटेक जड़ि एके अछि। देखै छिऐ जे सत-सत पीढ़ीक परिवार सभ अछि। हमरा तँ दुइये पीढ़ीक भेलहेँ। तँए की दुनू दू भऽ गेल।
(())
चारिम दृश्य-
(अयोधी, कुशेसरी आ कोशिला ओसारपर बैसल।)
अयोधी : माए, जािनये कऽ तँ हम सभ गरीब छी तँ दुख केकरा हेतै। तोहूमे जँ हिम्मत हारिये देब तँ एको क्षण जीवि पाएब।
कुशेसरी : र्इ कोनो नव गप छी। कर्ता पुरूखक ई दुनियाँ छी। कर्ता पुरूख जेहन रहत ओ अपना सन दुनियाँ बना, बास करत।
अयोधी : (कोशिलासँ) देखू कनियाँ, जहिना अपना मनक मालिक कियो होइए। तहिना अहूँ छी। तँए अपन अगिला जिनगीक रस्ता अपने धडए पड़त।
कुशेसरी : बेस कहलहक बौआ। जेना लोक सभकेँ देखै छिएे जे चरि-चरिटा धिया-पूता छोड़ि दोसर घर चलि जाइए। तहिना जँ तहूँ भागए चाहबह तँ कियो पकड़ि कऽ कते दिन रखि सकतह। मुदा?
कोशिला : मुदा की?
कुशेसरी : यैह जे अपना सबहक बाप-दादाक कएल कीर्ति मेटा रहल अछि।
कोशिला : कनी बुझा कऽ कहथु?
कुशेसरी : सभकेँ नीक-अधला काज करैक छुट अछि। जेकरा जे मन फुड़ै छै से करैए। मुदा मनुख जानवर नै विवेकी जीव छी। तँए नीक-अधलाक विचार तँ करए पड़तै।
कोशिला : की नीक अधला?
कुशेसरी : जहिना अपन कर्तव्य पूरा केलापर मरद पुरूख बनैए तहिना स्त्रीगणो ने नारी। दुनूकेँ अपन-अपन काजक रस्ता छै। रस्ताक संग किछु संकल्प छै, जे जिनगीकेँ जिनगी बनबैत छै।
कोशिला : नै बुझलियनि हिनकर बात?
कुशेसरी : देखहक, तोरा कियो खूँटामे बान्हि कऽ नै रखि सकै छह मुदा अपन जिनगीक बान्हसँ बन्हि जरूर रहि सकै छह। ई तँ तोरे ने बुझए पड़तह जे हमरे दुआरे घरबला अपन टाँग गमा अधमरू भेल अछि। दूघमुँहा बच्चा सेहो अछि, तइठीन कोन धरानी चलए पड़त।
(तही बीच जीवनक प्रवेश..)
अयोधी : (जीवनसँ) कतए रहै छी, किनकासँ काज अछि।
जीवन : ओना हमरो घर एही इलाका अछि मुदा रहै छी दिल्लीमे। हमरा कम्पनीमे रामरूप काज करै छला हुनके परिवारसँ किछु खास विचार करए आएल छी।
अयोधी : हुनकर भाए हमही छियनि। ओ तँ अपने ओछाइनपर पड़ल छथि, उठि-बैस नहिये होइ छन्हि। तखन बाजू, केहन विचार करैक अछि।
जीवन : कारखानाक मालिक राय-विचारक लेल पठौलनि अछि।
अयोधी : कम्पनीक पठाओल आदमी छी?
जीवन : हँ।
अयोधी : जखन देहमे शक्ति छलैक, हाथ-पएर दुरूस छलैक तखैन ते ओभर टाइमक लोभ देखा-देखा दिन-राति काज करा बेकम्मा बना घर पठा देलक। आ....?
जीवन : कम्पनीक जे निअम छै ओहि हिसाबे ने काज हएत?
अयोधी : निअम बनबैकाल काजो केनिहार (श्रमिक) सँ राय-विचार केने छलिएक?
जीवन : देखू, जहिना रामरूप कम्पनीक स्टाफ छला तहिना हमहूँ छी, तँए ऐ प्रश्नक उत्तर नै दऽ पएब।
अयोधी : तखन?
जीवन : जे सभ सुविधा भेटै छै से सभ सुविधा हिनको (रामरूप) भेटतनि।
अयोधी : की सभ भेटतनि?
जीवन : इलाज करा देलनि। तत्काल पान सौ रूपैयाक संग घर पहुँचा देलकनि।
अयोधी : बस?
जीवन : नै। एतबे नै। जँ पत्नी काज करए चाहती तँ नौकरियो देतनि आ रामरूपक नाओंसँ एक लाखक बीमा सेहो कऽ देतनि जे मुइलाक बाद परिवारकेँ भेटतनि।
अयोधी : जीबैतमे की सभ भेटतनि?
जीवन : परिवारकेँ ओही दरमाहाक नोकरी आ रहैक डेरा।
अयोधी : हम सभ गामक समाजमे रहै छी, तँए आगू किछु करैसँ पहिने समाजसँ विचार लेब जरूरी अछि।
जीवन : बहुत बढ़िया।
अयोधी : (माएसँ...) जाबे हम समाजक पाँच गोटेकेँ बजा अनै छी ताबे हिनका चाह जलखै करा दिहनु।
कुशेसरी : बड़बढ़िया।
(अयोधी जाइत अछि। अयोधीकेँ परोछ होइते कोशिला अधझप्पू मुँह सोलहन्नी उघारि...)
कोशिला : जहिना सोलह-सोहल, अट्ठारह-अट्ठारह घंटा पतिसँ काज लइ छलौं तहिना ने हमरोसँ कराएब?
जीवन : (कने गुम्म होइत..) की मतलब?
कोशिला : मतलब यएह जे जखन सेालह-अट्ठारह घंटा करखन्नामे काज करब, तखन अपने कखन भानस-भात करब आ खा-पी अराम करब।
जीवन : एकरो जबाब नै देब।
कोशिला : (झपटैत..) एतबे नै, जखन अपनो जोकर समए अपने नै भेटत, तखन तीन बर्खक दूधमुँहाँ बच्चा आ अपंग पतिक सेवा कखन करब।
जीवन : (प्रलोभन दैत..) अहाँकेँ थोड़े करखन्नामे काज करए पड़त?
कोशिला : तब?
जीवन : अहाँकेँ कोठियेक काज भेटत। जेहने काज हल्लुक तेहने समैयोक। कोठियेमे रहैयोक बेबस्था रहत आ अपूछ खेनाइयो-पीनाइ हएत।
कोशिला : (किछु सहमैत..) जँ हमरा इज्जतक संग खेलबाड़ हएत तखन के बचाओत?
जीवन : मालिकक नजरि सभपर रहै छन्हि। कि मजाल छी जे एकटा माछियो-मच्छर, बिना हुनका पुछने कोठीक भीतर जा-आबि सकैए।
कोशिला : (आँखि टेढ़ करैत..) ई तँ बेस कहलौं जे बहारसँ माछियो-मच्छर नै जा सकैए मुदा जँ कोठीक भीतरेक लोक...?
जीवन : ओना अहाँक शंका, किछु अंशमे ठीके अछि मुदा घनेरो औरत, जुआनसँ अधबेसू धरि, कोठीक भीतर काज करैए।
कुशेसरी : बजलौं तँ बेस बात। मुदा जहिना, ने सभ पुरूखक चालि-ढालि बेबहार एक रंग होइ छै तहिना तँ स्त्रीगणोक अछि। एके काजकेँ कियो खेल बुझैए कियो इज्जत।
(सोनमाकाका, चेथरूक संग अयोधीक प्रवेश..)
कोशिला : भने कक्को आ भइयो आबिये गेलाह।
अयोधी : काका, दिल्लीसँ जीवन आएल छथि।
सोनमा काका : कनियाँ, की सभ जीवन कहै छथि?
कोशिला : कहै छथि जे अहाँकेँ नोकरी भेटत।
सोनमा काका : अपन की विचार होइए। अपन जे विचार हएत सहए ने करब।
कोशिला : काका, हिनका सभकेँ किअए बजौलियनि। जँ अपना विचारे करैक रहैत तँ कऽ नेने रहितौं किने।
चेथरू : कनियाँ, अपन की विचार अछि, से तँ अपने ने बाजब।
कोशिला : भैया, ई सभ जे विचार देता सएह ने करब।
चेथरू : (जीवनसँ) जँ कनियाँ (कोशिला) नोकरी नै करै चाहथि तखन की सभ देबनि?
जीवन : अपना रहने जे सभ सुविधा भेटतनि ओ नै रहने थोड़े भेट पौतनि।
चेथरू : से की?
जीवन : तते पैघ कारोवार अछि जे के केकरा देखत। सभकेँ अपने काज तते छै जे ककरो दिस ककरो तकैक पलखैत छै।
चेथरू : गाममे रहनिहारि मुँह दुब्बरि औरतकेँ करखन्नाबला सभ मनुखो बुझैए।
सोनमा काका : चेथरू बातकेँ अनेरे कते चेथाड़ै छह। छोड़ह ऐ सभकेँ। बाजू कनियाँ अहाँक की विचार अछि?
कोशिला : काका, सुनलाहा नै घरेबलाकेँ देखै छयनि जे पैरभुत्ता छलनि ताबे गाए-महीस जकाँ लाठी देखा-देखा दुहैत रहलनि आ जखन पैरभुत्ता घटलनि तखन असमसानक मुरदा जकाँ उठा कऽ ऐठाम दऽ गेलनि। तहिना जँ...?
सोनमा काका : नीक जकाँ सोिच-विचारि लिअ। गामक समाज मनुखकेँ छाती चढ़ा बसबैत अछि, जे शहर-बजारमे थोड़े अछि।
कोशिला : हँ, ई तँ बेस कहलथि काका।
सोनमा काका : एतबे नै कनियाँ, आँखि उठा कऽ देखियौ, निसभरि रातिमे जँ कतौ चोर-चहार अबै छै आकि राजा-दैव होइ छैक तँ जे जतए सुनैए ओ ओतैसँ हल्ला करैत दौड़ैए। मुदा....।
कोशिला : मुदा की?
सोनमा काका : की कहबनि आ कते कहबनि। मुदा बिना कहनौं तँ नहिये बुझथिन। शहर-बजारमे देखबै जे उपरमे ठनका खसल अछि आ दोसर मुँह घुमा कऽ जा रहल अछि।
चेथरू : (बिचहिमे..) काका, एना किअए कहै छिऐ, एना ने कहियौ जे बच्चामे एक्के गाछ एकटा विशाल वृक्ष बनि जाइए आ दोसर लत्ती बनि ओहन भऽ जाइए जे अपने एको-हाथ ठाढ़ होइक तागति नै रहै छै, मुदा माटिक सिनेह ओहन होइ छै जे वएह वृक्ष बाँहि पसारि ओइ लत्तीकेँ अपना ऊपर फुनगी धरि बढ़ैक रास्ता दैत अछि।
सोनमा काका : बेस कहलहक चेथरू। एक बेर तहूँ अयोधी बाजह। कनियाँ एखन पीड़िताएल छथि तँ...।
अयोधी : काका, जहिना सभ दिन गामक खुट्टा मानैत एलौं तहिना अखनो मानै छी। हम सभ तँ गरीब छी समाजेक आशपर जीबै छी। ई कखनो नै मनमे अबैए जे बेर-विपत्ति पड़त तँ समाज छोड़ि देत। तँए जे विचार देब तइमे एको पाइ डेग पाछू नै खिंचब।
कोशिला : (उफनैत..) भैया, काका, बाबा समाजक सभ कियो। जाबे धरि कोशिलाक देहमे पैरभुत्ता रहतै ताबे धरि कहियो पएर पाछु नै करत। जइ दिन पैरभुत्ता टुटतै तइ दिन समाजेमे भीख मांगब। भलेहिं कियो भिक्षु किअए ने कहए।
((समाप्त))


c: text/html

text:
प्राप्त जानकारी के मुताबिक लालू प्रसाद पर सीबीआई के एहि कारवाई के बाद राजद कार्यकर्ता सभमे आक्रोश बढ़ी सकैछ। जाहिक कारण सँ सभ जिला म' सुरक्षा बढ़ेबाक आदेश देल गेल अछि। बताओल जे रहल अछि कि लालू प्रसाद के समर्थक सड़क पर उतैर रहल छथि। एहेन स्थिति म' लॉ एन्ड ऑर्डर केर समस्या उतपन्न भ' सकैछ। जाहिक लेल पहिने सँ तैयारी करबाक आदेश जारी काएल गेल अछि।
एम्हर पटना म' सेहो राबड़ी आवास के बाहर सुरक्षा बढ़ाओल गेल अछि। आवास के बाहर भारी पुलिस बल क' तैनात काएल गेल अछि। राबड़ी आवास दिस जाए बला सभ रास्ता पर पुलिस नजैर राखने अछि। कुनु भी तरहक घटना सँ पुलिस बल क' तुरंत निपटबाक आदेश देल गेल अछि।
अपने क' बता दी कि आए शुक्रवार दिन लालू प्रसाद रांची म' छथि। चारा घोटाला मामला म' आए हुनकर सीबीआई के विशेष अदालत म' पेशी छैन्ह। एम्हर बिहार म' सीबीआई के छापामारीक खबैर के बाद सँ माहौल गरमा गेल अछि। बताओल जे रहल अछि कि हुनका आवास म' पूर्व मुख्यमंत्री राबड़ी देवी के संग हुनकर बेटा उपमुख्यमंत्री तेजस्वी यादव आओर स्वास्थ्य मंत्री तेजप्रताप यादव मौजूद छथि।
अपने क' बता दी सीबीआई 2006 म' रेलमंत्री रही चुकल लालू प्रसाद यादव, पत्नी राबड़ी देवी, हुनकर बेटा सभक संग बहुत रास आन लोगक खिलाफ मामला दर्ज केलनि अछि। समाचार एजेंसी एएनआई केर मुताबिक, एहि सभ लोग पर रांची आओर पुरी म' रेलमंत्रालय द्वारा होटल बनेबाक लेल जारी टेंडर म' धांधली के आरोप अछि। ओहि समय लालू यादव रेल मंत्री छला।

robotstxt: allowed

filter: keep


text:
नयी दिल्ली । भारत स सदूर नाइजेरिया मे आयोजित इंडियन फूड फेस्टिवल मे बिहारक धूम रहल। भारतीया उच्च आयोग दिस स आयोजित एहि महोत्सव कए जतय बिहारक मिथिला चित्रकला स सजाउल गेल छल, ओतहि भोजन मे बिहारक सबस लोकप्रिय ब्रांड लिट्टी चोखा सब पर भारी रहल। लिट्टी चोखाक स्टॉल पर भीड शुरु स अंत तक रहल। एहि महोत्सव मे भारतीय प्रवासीक अलावा एशिया समेत विभिन्न देशक प्रवासी क आवाजाही देखल गेल। खास गप इ रहल जे बिहार क स्टॉल पर विभिन्न देशक राजनायिक आ गणमान्य नागरिक एलाह आ लिट्टी चोखा क स्वाद चखलथि। ओना भारत क विभिन्न राज्यक विभिन्न प्रकार क स्वादिष्ट व्यंजन एहि ठाम परोसल गेल छल। बिहार क प्रतिनिधि क रूप मे एहि महोत्सव मे प्रत्युष गौतम, सुष्मिता, सीमा सिंह, भोला साहू आ अमित मिश्रा शामिल भेलथि। एहि अवसर पर भारतीय संगीत आ नृत्य क सेहो कार्यक्रम भेल मुदा ओहि मे बिहारक प्रतिनिधित्व कोनो खास नहि रहल।
मुख्य पृष्ठ समाचार नाइजेरिया मे आयोजित इंडियन फूड फेस्टिवल मे बिहारक धूम


text:
आई भोरे भोर चाह पीबाक काल काल मे हमरा पुछए लागलीह, “अहाँ ओसामा बिन लादेन’क बारे मे की जानैत छी?”
हम कहलिअन्हि, “ओसामा के बारे मे कोनो बात आब नुकाएल अछि की?”
हुनकर जवाब छलन्हि, “ओ अरब जगत के दोसर खट्टर काका छलैथ।”
हमरा नहि बुझल छल जे हमर प्रतिद्वन्द्वी अफगानिस्तान के कबायली इलाका मे रहैत अछि. खट्टर काका आ ओसामा बिन लादेन मे समानता ताकब सबहक मजाल नहि. मुदा जखन कल्पना अपन चरम सीमा केँ पार कऽ जैत छैक तऽ ओहि ठाम सँ कल्पना कयनिहार’क बतहपन शुरु होइत छैक. अहाँक काकी’क हऽद जानबाक लेल हम हुनका खोदनाय शुरु केलहुँ.
हम हुनकर पहिल प्रश्न’क जवाब दैत कहलिअन्हि, “ओसामा बिन लादेन मात्र एकटा आतँकवादी छल आ हुनकर गति ओहने भेलनि जेना कोनो सामान्य आतँकवादी’क होएत छन्हि. आतँक’क एतेक बड़का साम्राज्य कोनो काज नहि एलनि. अमेरिका हुनकर घर मे जा केँ मारि देलकनि आ किनको कानो कान खबरो नहि भेलनि”।
“तऽ अहुँ वैह बुझैत छी जे बाँकी दुनियाँ बुझैत छैक”, अहाँ लोकनिक काकी अपन इन्टरनेट सँ ताकल जानकारी पर कनफ़िडेन्ट छलीह आ हम ई पहिने भाँपि गेल छलहुँ।
“हम कहलहुँ ने, ओसामा अरब जगत के दोसर खट्टर काका छलाह” ओ फेर सँ वैह दोहराबैत कहलीह.
“ओसामा एकटा कोर्पोरेट जगत के सी.ई.ओ छलाह” सोझे सोझ अपन मुद्दा पर आबैत अहाँ’क काकी हमरा कहलैथ.
“कोन कार्पोरेशन के ओ सी.ई.ओ छल यै” हम पुछलिअनि।
“आतँकवाद अपने आप मे एकटा कार्पोरेशन छैक. एतय वैह नियम सब लागू होएत छैक जे दोसर बहुराष्ट्रीय कम्पनी मे लागू होएत छैक. कोनो भी बहुराष्ट्रीय कम्पनी सन दुनियाँ के प्रत्येक कोन मे आतँकवाद’क आफ़िस होएत छैक. ओहिना रीक्रुटमेन्ट होएत छैक. नफ़ा-नुकसान ओहिना होएत छैक. कम्पनी’क क्वाटरली रिजल्ट ओहिना घोषित काएल जैत छैक. किछु विशेष तरह’क जनता’क ओहि मे इन्वेस्टमेन्ट रहैत छैक आ एहि कम्पनी’क पर्फ़ोरमेन्स’क आधार पर आतँकवादी रुपी कम्पनी’क शेयर’क मूल्य घटैत बढैत रहैत छैक आ ओहिना आतँकवाद’क पैसा बी.एस.ई. आ डाउ जोन्स मे लागल रहैत छैक.”
एक सँग एतेक बात हमरा बुझि मे नहि आएल. हम कहलिअनि, “अहाँक एतेक बात हमरा अपच लागि रहल अछि”
ओ तपाक सँ उत्तर देलैथ, “साधारण बात अछि. आई काल्हुक नवयुवक जखन कोनो कम्पनी मे भर्ती होएत छैक तऽ की देखैत छथि. कम्पनीक की पर्फ़ोरमेन्स छै? यदि तीन साल काज काएल जाए तऽ प्रोफ़ाइल मे की बढ़ोतरी हेतैक, दरमाहा कतेक भेटतैक आ पर्क कतेक भेटतैक”
हम चुप छलहुँ आ ओ अपन तरँग मे छलीह, “ओसामा के कोरपेरेट मे भर्ती होबए सँ पहिने अफगानी, पाकिस्तानी आकि पस्तुनी यूवक यैह देखैत छथि जे हुनकर कैरियर कतय नीक रहतैक, अलकायदा मे, तालीबान मे, या जैशे मुहम्मद मे. जे अमुक यूवक केँ नीक दरमाहा आ पर्क दैत छैक ओतैये जाइत छैक.”
“आ फेर ओ लोकनि नौकरी कोना चेन्ज करैत छैक” हम चुटकी लैत पुछलिअनि.
हमर चुटकी पर ओ एना प्रतिक्रिया देलथिन जे मानू हमरा हुनकर बात बुझबाक योग्यते नहि अछि.
मुदा जवाब तऽ हुनका देनाइए छलनि, ओ कहय लागलीह, “कम्पनी मे जेना लोक नौकरी चेन्ज करैत छैक, ओसामा के लड़ाका तहिना नौकरी चेन्ज करैत छैक. जे बेसी दरमाहा देत ओतय चलि जायत. दोसर बात कम्पनी’क ब्रैन्ड मूल्य ओहि मे बहुत महत्वपूर्ण स्थान राखैत छैक. अतः यदि कोनो यूवक जैशे-मोहम्मद छोड़ि कम पैसा मे अलकायदा ज्वाइन कऽ लैथ तऽ कोनो अनर्गल नहि. ओना प्रत्येक कम्पनीक भाँति आतँकवादी सँगठन सेहो चाहैत छैक जे हुनकर कम्पनी मे सबसँ बेसी प्रतिभाशाली यूवक होबए जाहि सँ सँगठन दिन दूना आ राति चौगूना बढ़ए”.
आब हुनकर बात किछु तर्कसँगत लागि रहल छल, हम कहलिअन्हि, “से तऽ ठीक छै, मुदा ई बताउ जे प्रत्येक कार्पोरेशन के लक्ष्य होइत छै जे बेसी सँ बेसी पैसा कमाएल जाए. ओसामा के लक्ष्य तऽ एहेन नहि छल.”
“से अहाँ के के कहलक. आतँकवादी सँगठनक लक्ष्य मात्र पैसा होएत छैक. पैसा’क अलावा आओर किछु नहि” अहाँक काकी जोर दैत कहलथिन्ह.
हम हुनकर गप्प सँ सँतुष्ट नहि छलहुँ. “पैसा तऽ दोसरो तरीका सँ कमाएल जा सकैत छैक, एहेन रास्ता ओ लोकनि किएक चुनए छै”
हमरा तुरन्ते उत्तर भेट गेल, “आओर नहि तऽ की? अफ़गानिस्तान के आठवाँ पास नवयूवक केँ सोफ़्टवेयर कम्पनी मे नौकरी भेटतैक.”
“आ ओ जेहाद फेहाद...” हम पुछलिअनि.
“मात्र एकटा देखाबा. पैसा कमेनाई मुख्ये टा नहि अपितु मात्र एकेटा लक्ष्य. जे आतँकवादी सँगठन जतेक बड़का घटना के अँजाम दैत छैक ओकर मारकेट वैल्यू ओतबी बढ़ैत छैक. इहो एकटा सर्विस इन्डस्ट्री थीक जतय आदमी के मूल्य कोनो आओर चीज सँ बेसी होएत छैक”, काकी अपन जवाब सँ हाजिर छलीह.
आब हमरा लागय लागल छल जे काकी’क बात मे किछु दम जरुर छैक. हम कहलिअनि, “जँ अहाँक बात सत्य थीक, तऽ लागले हाथ इहो बता दिअ, जे आब आतँकवादी सँगठन के की हेतैक. ओसामा बिन लादेन तऽ मरि गेलैक.”
हम देखलहुँ जे काकी’क मुँह मे बुरलेल शब्द आबैत आबैत रुकि गेलनि. पत्नीधर्म इन्टरनेट सँ जोगाएल जानकारी पर बेसी भारी पड़ि रहल छलनि. ओ शालीनता सँ उत्तर देलथिन, “ओसामाक मरने किछु नहि होएत. जेना कोनो पैघ कम्पनी’क सी.ई.ओ. “रिटायर हर्ट” भऽ गेलाह. कम्पनी’क परफोर्मेन्स किछु दिन’क लेल डाँवाडोल रहत. फेर सँ वैह. कोनो दोसर लोक एहि पद केँ ग्रहण करताह आ कम्पनी केँ उपर लऽ जेबाक लेल प्रयत्न करताह”.
मोन होएत छल जे इन्टरनेट हमर जवानी मे किएक नहि आएल. अहाँ लोकनिक काकी’क बुद्धि चालीस साल पहिने खुजि जाइते. काकी’क सँ हम हारि मानि गेल छलहुँ आ हुनकर तर्क पर हम स्तब्ध भऽ चुपचाप बैसल छलहुँ. स्त्रीगण अपन पति केँ हारि मानैत नहि देखि सकैत छथि. हमरा सान्त्वना दैत कहलैथ, “ओसामा’क मरला’क बाद एखन आतँकवाद रुपी कार्पोरेट मे मन्दी अछि.”
काकी उपसँहार मे एकटा छोट सन लेक्चर दऽ देलीह, “आतँकवाद एकटा सर्विस इन्डस्ट्री थीक जाहि मे मुख्य उद्देश्य अछि पैसा लऽ केँ दोसरा लेल किछु काज करब थीक. एहि मे आउटसोर्सिँग सेहो होएत छैक. अमेरिका अरब जगत मे कब्जा केवल तेल’क पोलिटिक्स लेल केने छल. आ अरब जगत’क व्यापारी ओसामा सन लोक केँ फण्डिँग कऽ तेल’क सत्ता अपने हाथ मे राखए चाहैत छथि. ई सब पैसाक लेल खीचातानी होइत अछि. आ तथाकथित आतँकवादी एकटा स्किल्ड सोफ्टवेयर वर्कर सँ बढ़ि के किछु नहि”.
जखन हुनकर लेक्चर खत्म भेल तऽ हम जोर सँ श्वाँस छोड़लहुँ. ओसामा मरि चुकल छल. अहाँक काकी एहि स्थिति केँ आतँक’क मन्दी कहि रहल छलीह. आ एतय किछु दिन सँ हम अखबार मे पढ़ि रहल छलहुँ. भारत मे एकटा फेर सँ रीसेशन आबि रहल छल. काकी मँदी पर अपन वक्तव्य दऽ रहल छलीह. डर भेल कहीँ रिसेशन पर जँ हुनकर बहस शुरु भऽ जान्हि तऽ हुनका रोकब कठिन.
हलाँकि दू टा प्रश्न एखनहुँ मस्तिष्क मे बिर्र्रोह उठेने छल—जे खट्टर काका आ ओसामा बिन लादेन मे समानता की? आ दोसर जे आतँकवादक रिसेशन मे जन सामान्य पर की असर होएत छैक. अपने लोकनिक काकी अपन उफ़ान पर छलीह. हम चुप्पे रहबा मे अपन फायदा देखलहुँ. बाद मे अवसर भेटला पर एहि दू टा विषय केँ फेर सँ खोदब.


text:
शुक्रवार, 31 जनवरी 2014
हेतै खतम गुटबाज बेबस्था
बनतै सभक आवाज बेबस्था
भेलै बहुत चीरहरणक खेला
राखत निर्बलक लाज बेबस्था
देसक आँखिमे नोर नै रहतै
सजतै माथ बनि ताज बेबस्था
मिलतै सभक सुर ताल यौ ऐठाँ
एहन बनत ई साज बेबस्था
"ओम"क मोन कहि रहल छै सबकेँ
करतै आब किछु काज बेबस्था
दीर्घ-दीर्घ-दीर्घ-लघु, दीर्घ-दीर्घ-लघु-दीर्घ, दीर्घ-दीर्घ प्रत्येक पाँतिमे एक बेर।
२२२१-२२१२-२२
गुरुवार, 23 जनवरी 2014
मिरनिसे के जन्म एक महत्वपूर्ण विषय
सब स पहिने दिल्ली कार्यक्रम के ले तमाम मिरानीसे सेनानी के हार्दिक शुभकामना, मिथिला राज्य के लेल प्रयास जाहि स्तर पर मिरानीसे द्वारा सम्भव अछि शायद कोनो दोसर मंच सा सम्भव नहीं अछि, पिछला एक दू साल में जे कोनो कार्यक्रम, जन जागरण और धरना प्रदर्शन वा नेतागण नेतागण संग भेट वार्ता काबिलेतारीफ छल।Read more...
भाजपा सांसद कीर्ति झा जी द्वारा समर्थन स्वागत योग्य अछि,
एक टा सुझाव/निवेदन/जनाकांक्षा … जे किया नै मिरनिसे के एक राजनीतिक रूप देल जाय लगभग सब पदाधिकारी (मिरानीसे के) एक जन प्रतिनीधि के हिसाब सा कार्यरत छि और संगहि राजनीतिक परिवेश स छि ज्यादा तकलीफ नहि होयबाक चाही कारन राजनीतिक पार्टी के अपन एजेंडा होयबाक चाही जे मिरनिसे के जन्म एक महत्वपूर्ण विषय के पूरा करबाक लेल भेल अछि (अलग मिथिला राज्य) ई प्रमुख मुद्दा होयबाक चाही जन समर्थन जरूर जरूर भेटत। जमीनी स्तर पर हर मैथिल के अई संग्राम में सहभागिता लेल उत्साहित करबाक जरुरत अछि संगहि मिथिलांचल के हरेक गाव और शहर में सदस्यता अभियान चलेबाक जरुरत अछि.
ओना बिना राजनीतिक भेने सेहो सफलता भेटइ छै मुदा शनैः शनैः (एक बात और अगर झारखण्ड, विदर्भ, तेलंगाना, पूर्वांचल या और कोनो राज्यक मांग गैर राजनीतिक होईत त शायद अहि पर कार्यवाई सम्भव नहीं छल, झारखण्ड, तेलंगाना बनी गेल शीघ्रहि विदर्भ और उ.प में सेहो छोट - छोट राज्य बनी जायत कियाक ता हर पार्टी अपन नफा नुकसान देखति कार्यवाई करैत अछि से त आहाँ सभ लोकनि ज्यादा समझदार/जानकार छी).
अंत में - उपरोक्त विचार किछु ग्रामीण जनमानस और हमर अपन अछि हमर विचार स अगर किनको तकलीफ या ठेस पहुँचनि त हैम क्षमाप्रार्थी छी। —
भाजपा सांसद कीर्ति झा जी द्वारा समर्थन स्वागत योग्य अछि,
एक टा सुझाव/निवेदन/जनाकांक्षा … जे किया नै मिरनिसे के एक राजनीतिक रूप देल जाय लगभग सब पदाधिकारी (मिरानीसे के) एक जन प्रतिनीधि के हिसाब सा कार्यरत छि और संगहि राजनीतिक परिवेश स छि ज्यादा तकलीफ नहि होयबाक चाही कारन राजनीतिक पार्टी के अपन एजेंडा होयबाक चाही जे मिरनिसे के जन्म एक महत्वपूर्ण विषय के पूरा करबाक लेल भेल अछि (अलग मिथिला राज्य) ई प्रमुख मुद्दा होयबाक चाही जन समर्थन जरूर जरूर भेटत। जमीनी स्तर पर हर मैथिल के अई संग्राम में सहभागिता लेल उत्साहित करबाक जरुरत अछि संगहि मिथिलांचल के हरेक गाव और शहर में सदस्यता अभियान चलेबाक जरुरत अछि.
ओना बिना राजनीतिक भेने सेहो सफलता भेटइ छै मुदा शनैः शनैः (एक बात और अगर झारखण्ड, विदर्भ, तेलंगाना, पूर्वांचल या और कोनो राज्यक मांग गैर राजनीतिक होईत त शायद अहि पर कार्यवाई सम्भव नहीं छल, झारखण्ड, तेलंगाना बनी गेल शीघ्रहि विदर्भ और उ.प में सेहो छोट - छोट राज्य बनी जायत कियाक ता हर पार्टी अपन नफा नुकसान देखति कार्यवाई करैत अछि से त आहाँ सभ लोकनि ज्यादा समझदार/जानकार छी).
अंत में - उपरोक्त विचार किछु ग्रामीण जनमानस और हमर अपन अछि हमर विचार स अगर किनको तकलीफ या ठेस पहुँचनि त हैम क्षमाप्रार्थी छी। —
प्रस्तुतकर्ता: Madan kumar , 0 टिप्पणियाँ
बुधवार, 15 जनवरी 2014
गाम बदलि रहल अछि
गाम बदलि रहल अछि
समाँग बदलि रहल अछि
छ्नीक सुखक खातीर
लोक चाम बदलि रहल अछि।
गामक फूसक घर
पक्कामे बदलि रहल अछि
शहरक पक्का मकान
टावरमे बदलि रहल अछि।
टीभी रेडिओ
मोबाईलमे बदलि रहल अछि
ब्याहक पबित्र बंधन
लिव इन रिलेशनशिपमे बदलि रहल अछि।
अख़बार आबि गेल नेटपर
चूल्हा गेएशमे बदलि रहल अछि।
पाइ पाइकेँ फरिछोंतमे
भाइ भाइकेँ बदलि रहल अछि
रुपैया नहि आब चौब्बनी अठ्ठनीमे
सिनेह बदलि रहल अछि।
परिभाषा आब सम्बन्धकेँ
खर्चामे बदलि रहल अछि
पिता पुत्रक प्रेम सबहक सोंझा
सराधमे बदलि रहल अछि।
मुखिया बदलि रहल अछि
सरपन्च बदलि रहल अछि
नहि कोनो गामक
समस्या बदलि रहल अछि।
माए कनै छथि एखनो
आँचर तर मुँह नुका कए
अछैते बेटा पुतहु बिनु
नहि हुनक हाथ झरकेनाइ बदलि रहल अछि।
बापक आँखिक नोर
एखनो ताकि रहल अछि
आबि बनेए कियो लाठी
नहि हुनक सपना बदलि रहल अछि।@जगदानन्द झा ‘मनु’
प्रस्तुतकर्ता: जगदानन्द झा 'मनु' , 0 टिप्पणियाँ
लेबल: कविता, जगदानन्द झा 'मनु', मैथिली कविता
सदस्यता लें संदेश (Atom)


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Friday, 23 December 2011
रुबाइ
बैसल बैसल घरमे खाईछे पूरी पकवान पूवा
चौक चौराहा बैसक दिनभईर खेलैछे तास जुवा
काम करैय में भजाईतछे रोगी खाईमें बड़ा भोगी
मिट मछली सैद्खन चाही उप्पर सं मिष्ठान खुवा
गजल/आलेखक लेखक/प्रस्तुतकर्ता छथि: Prabhat punam at 12/23/2011 12:08:00 am
खोजबीनक कूट-शब्द: Prabhat from madhes, रुबाइ
हमर संक्षिप्त परिचय नाम:-प्रभात राय भट्ट जन्म:-बि.स.२०३६/०४/१५ पिता:- श्री गंगेश्वर राय (शिक्षक)माता:-श्रीमती गायत्री देवी (समाज सेविका)पितामह :- स्वर्गीय गौरीशंकर राय जेष्ठ भ्राता:- श्री प्रकाश राय भट्ट अनुज :- प्रवीन राय भट्ट बोहीन:- आशा देवी राय पत्नी :- पूनम देवी राय जेष्ठ पुत्री :-स्वर्णिम राय भट्ट पुत्र :-सत्यम राय भट्ट पेशा:-नोकरी नेपाल प्रहरी ५ वर्ष, वर्तमान नोकरी साउदी अरब स्थित अमेरिकन दूतावास में आर्म्ड फ़ोर्स, हमर अभिरुचि अध्ययन आ लेखन खास कs मैथिली बहुत जायदा पसंद करैत छी : हर मिथिलावासी के पसंद पान, माखन, और माछ हमरो पसंद अछि तेह हमरो उदेश्य मिथिला के सम्मान करब आर मैथिलि साहित्य में अनवरत रूपेण हम अपन योगदान दैत रही इ हमर संकल्प अछि,जय मिथिला जय मैथिलि !!!
Subscribe to: Post Comments (Atom)


text:
बड्ड आस धेने हम एलौं शरण, अहींक पुत्र थीकौं माँ।
रहऽ दियौ हमरा अपन चरण, अहींक पुत्र थीकौं माँ।
लाल रंग अँचरी, लाले रंग टिकुली, माँ केर आसन लाले-लाल,
सिंहक सवारी शोभै, हाथ मे त्रिशूल, अहाँक चमकैए भाल।
करै छी वन्दना धरती सँ गगन, अहींक पुत्र थीकौं माँ।
आंगन नीपेलौं, अहाँक पीढी धोएलौं, छी फूल लेने ठाढ,
दियौ दरसन माँ, दुख करू संहार, भरू सुख सँ संसार।
अहीं कहू हम करी कोन जतन, अहींक पुत्र थीकौं माँ।
नै चाही अन धन, नै चाही जोबन, खाली शरण माँगै छी,
सुनू हमरो पुकार, भरू ज्ञानक भण्डार, एतबा वचन माँगै छी।
कहिया देबै अहाँ हमरा दर्शन, अहींक पुत्र थीकौं माँ।
जपै छी नाम अहींक, हम सब राति दिन, तकियौ एक बेर,
करू हमर उद्धार, लगाबू बेडा पार, नै ए कोनो कछेर।
अछि नोर भरल "ओम"क नयन, अहींक पुत्र थीकौं माँ।


text:
-
गजल
Friday, May 18, 2018ओकर संग ई जिनगीक असान बना देलकसुख दुखमे हृदयके एक समान बना देलकबुढ़हा गेल छल यौ बुद्धि विचार निराशामेज्ञानक रस पिआ ओ फेर जुआन बना देलकअध्यात्मिक जगतके बोध कराक सरलतासँहमरा सन अभागल केर महान बना देलकचाहक ओझरीमे मोन हजार दिशा भटकलअध्ययनेसँ तृष्णा मुक्त परान बना देलकअष्टावक्र गीता लेल विशेष गजल कुन्दनकहितेमे हमर मजगूत इमान बना देलक2221-2221-121-1222(तेसर शेरक पहिल मिसराक अन्तिमलघुके दीर्घ मानबाक छूट लेल गेल अछि)© कुन्दन कुमार कर्ण
Labels: गजल | | Email This BlogThis! Share to Twitter Share to Facebook|


text:
प्याट्रिक मोदियानो
जेन प्याट्रिक मोदियानो (फ्रेञ्च उच्चारण: [ʒɑ̃ paˈtʁik ˌmɔdjaˈno]; जन्म ३० जुलाई १९४५) फ्रान्सेली प्रसिद्ध लेखक छी । हुनकर कृतिसभ विभिन्न भाषामे अनुवाद कएल गेल अछि । ओ फ्रान्समे सबैसँ लोकप्रिय उपन्यासकार मध्ये एक छी । ओ युद्धसँ सम्बन्धित स्मृति तथा मानवमे परल असरक बारेमे मार्मिक किसिमसँ उपन्यासमे प्रस्तुत कएल पशचात सन् २०१४क साहित्यमे नोबेल पुरस्कार प्राप्त करने छल ।[१]
प्रारम्भिक जीवन[सम्पादन करी]
सन्दर्भ सामग्री[सम्पादन करी]
- ↑ "फ्रान्सेली लेखकक साहित्यक नोबेल", अन्नपुर्ण पोस्ट, अभिगमन तिथि २०१४-१०-१०।


text:
सिराहा जिला
सिराहा जिला नेपालक पूर्वाञ्चल विकास क्षेत्रक सगरमाथा अञ्चलमे पूर्वीभागक दक्षिणी सिमानामे रहल जिला छी । ई जिलाक पूर्वमे सप्तरी जिला (बलान नदी), पश्चिममे धनुषा जिला (कमला नदी), उत्तरमे उदयपुर जिला (चुरे पहाड) तथा दक्षिणमे भारतक बिहार प्रदेश अवस्थित अछि । सिराहा जिला सगरमाथा अञ्चलक सब सँ कम क्षेत्रफल आ बेसी जनघनत्व भेल जिला छी । एतय प्राकृतिक रूपमे उत्तरी भेगमे उच्च, निर्मल जमीन बेसी अछि तहिने दक्षिणी भेगमे होंच आ समथर जमीन बेसी अछि । ई जिलाके १० गाउँपालिका, आ ६ नगरपालिका आ प्रतिनिधि सभाक लेल ४ निर्वाचन क्षेत्रमे विभाजन कएल गेल अछि ।
विषय सूचीसभ
इतिहास[सम्पादन करी]
भौगालिक अवस्था[सम्पादन करी]
- जिलाक क्षेत्रफल: १,२२८ वर्ग किलोमिटर
- अक्षांश: २६ डिग्री ३३" सँ २६ डिग्री ५५" उत्तर
- देशान्तरः ८६ डिग्री ६" सँ ८६ डिग्री २६" पूर्व
- उचाई: समुन्द्री सतह सँ ७६ मिटर सँ ८८५ मिटरधरि।
- औषत लम्बाई: ४२.४ किलोमिटर
- जिला सदरमुकाम: सिराहा नगरपालिका
जिलागत निर्वाचन क्षेत्र अन्तर्गत सिराहा जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सिराहा जिला कऽ नक्सा नीचा देल गेल अछि। [१]
सन्दर्भ सामग्रीसभ[सम्पादन करी]
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
नेपाल वायुसेवा निगम
नेपाल वायुसेवा निगम (en: Nepal Airlines) नेपालक राष्ट्रिय ध्वजावाहक विमान सेवा कम्पनी छी। जुलाई 1958 मे शाही नेपाल बायुसेवा निगम (RNAC) रूपमा स्थापना भेल छल एकर गणतन्त्र स्थापना होएतै नेपाल वायुसेवा निगम नामाकरण कएल गेल। अन्तराष्ट्रिय क्षेत्रम ५ देशका ७ गन्तब्य स्थानमा उडान क ई नेपालक एकमात्र अन्तर्राष्ट्रिय वायुसेवा कम्पनी छी। पूर्ण सरकारी स्वामित्व रहल एकर मुख्य आधार त्रिभुवन अन्तर्राष्ट्रिय हवाई अड्डा, काठमाडौं छी । प्रधान कार्यालय काठमाडौंक नयाँ सडकम रहल नेवानीका पहिलो विमान एक डगलस डीसी-३ डकाेटा छल जहि मार्फत नेवानि आन्तरिक तथा भारतक किछ गन्तव्यसभम सेवा प्रदान करैत अछि ।[१] सन् 1972 मे ई विमान अपन पहिलो जेट विमान, Boeing 727s प्रयोगम आएल छल ।
सन् २०१५ मा बाेइंग ७५७ किनल २८ वर्ष बाद निगम फ्रान्सेली जहाज निर्माता कम्पनी एयरबससँग २ टा ए ३२० जहाज खरिद गरेकाे केन्ए छल । [२] नयाँ एयरबस अाएपछि निगमल दिल्ली, बेंगलुरू लगायत अन्य नयाँ गन्तव्यसभमे सेवा सुरू केनए छल ।
गन्तव्य स्थानसभ[सम्पादन करी]
- क्वालालम्पुर, मलेशिया
- काेलकाता, भारत (नाेभेम्बरबाट २०१५ बाट सेवा सुरू हुने)
- बेंगलुरू, भारत
- बैकंक, थार्इल्याण्ड
- नयाँ दिल्ली, भारत
- दाेहा, कतार
- हंगकंग, हंगकंग
- मुम्बर्इ, भारत


text:
सहरसा। 09 दिसम्बर। जिला केँ सौरबाजार प्रखंड अंतर्गत उत्क्रमित मध्य विद्यालय तीरी मे कला जत्था टीम द्वारा बाल बिआह व दहेज प्रथा उन्मुलन लेल चैल रहल जागरूकता कार्यक्रम केर आयोजन कायल गेल। जिला सचिव महेन्द्र प्रसाद कहलनि कि सौरबाजार प्रखंड केर सभ पंचायत मे कला जत्था टीम द्वारा प्रचार प्रसार कायल जे रहल अछि।
जिला सचिव कहलनि कि बिहार सरकार के जनशिक्षा निदेशालय क' आगामी 21 जनवरी क' मानव श्रृंखला केर नोडल एजेंसी बनाओल गेल अछि। शराब बंदी केर तर्ज पर बाल बिआह आओर दहेज प्रथा ल'क' आगामी 21 जनवरी क' मानव श्रृंखला बनाओल जायत। संगहि आम जनता क' सेहो जागरूक कायल जायत कि 18 बरख सँ कम उम्र मे बेटी आओर 21 बरख सँ कम उम्र मे बेटाक बिआह करब सही नहि अछि।


text:
सृष्टि फाउंडेशन देलक कामेश्वर सिंह कए जयंती पर नृत्यांजलि
ज्योति श्रीवास्तव
दरभंगा । चौरंगी प्रांगण क मुक्ताकाश मे शनिदिन सृष्टि फाउंडेशन क दिस स महाराजा कामेश्वर सिंह क 108 म जयंती मनाउल गेल । एहि अवसर पर सृष्टि फाउंडेशन और मिथिला विश्वविद्यालय एकटा भव्य सांस्कृतिक कार्यक्रम क आयोजन केलक। महाराजा कामेश्वर सिंह क निधन क उपरांत इ पहिल आयोजन छल जे हुनक जयंती पर दरभंगा क आम जनता दिस स आयोजित कैल गेल छल। कार्यक्रम मे विशालता एहि स प्रदर्शित होइत अछि जे राजपथ पर हजारों आम लोक क अलावा नगर विधायक संजय सरावगी, दूनू विश्वविद्यालय क कुलपति, दरभंगा क आरक्षी अधीक्षक, पूर्व विधान पार्षद विनोद चौधरी, महाराजा कामेश्वर सिंह कल्याणी फाउंडेशन क न्यासी हेतुकर झा आ दरभंगा क सांसद कीर्ति आजाद क कनिया पूनम आजाद आदि कार्यक्रम देखबा लेल उपस्थित छलथि।
कार्यक्रम क उदघाटन करैत लनामिविवि क कुलपति साकेत कुशवाहा कहला जे एहन कार्यक्रम स मिथिला क सांस्कृति वातावरण आओर सुंदर आ समृद्धशाली भ जाइत अछि। ओ कहला जे विवि शैक्षणिक कार्यक्रम क अलावा सामाजिक आ सांस्कृतिक सरोकार स संबंधित कार्य सेहो करैत छि आ ओहि कड़ी मे एहि कार्यक्रम क आयोजन कामेश्वर नगर मे कैल जा रहल अछि। ओ कहला जे एहन आयोजन एहि परिसर मे एकटा अंतराल पर होइत रहत। संस्कृत विवि क कुलपति डा देवनारायण झा एकरा कलाप्रेमी लेल अति उत्साहवर्धक कहला। नगर विधायक संजय सरावगी कहला जे हुनकर सहयोग एहन कार्यक्रम कए भेटैत रहत। कार्यक्रम क शुरुआत शंखध्वनि क चर्चित कलाकार, दरभंगा पुत्र आ बिहार गौरव स सम्मानित बिपिन मिश्र क प्रस्तुति स भेल। एकर बाद ओडिशी नृत्य क एहन छटा बिखरल जे लगभग तीन घंटे तक राजपथ कए संगीत आओर नृत्य स गुंजमान रखलक। पहिल प्रस्तुति पंचदेव प्रस्तुति छल। जाहि मे नेहा वर्मा, श्रेया दास, जय प्रकाश पाठक आदि कलाकार सब ईश्वर क वंदना करैत एहन माहौल बनेलथि मानू भगवान जगन्नाथ पूरी स दरभंगा आबि गेलथि अछि। ओडिशी शैली मे शांताकारम क प्रस्तुति मे पुष्प ल कए कलाकार द्वारा ईश्वर कऐ प्रसन्न करबा लेल कैल गेल नृत्य पर बजल ताली स चौरंगी गुंजमान भ उठल।
कोणार्कक्रांति क प्रस्तुति सेहो सराहनीय रहल।
नागेंद्रहाराय क प्रस्तुति आ नम:शिवाय क बोल पर कलाकार रोचक मुद्रा देखौलथि। ओडिशा स खास तौर पर एहि कार्यक्रम लेल दरभंगा आयल शशिकांत प्रधान क प्रस्तुति शिवपंचक देखि मौजूद दर्शक झूम उठलाह। एकर बाद जय भगवती क प्रस्तुति भेल। करीब तीन घंटा तक
चलल एहि कार्यक्रम स चौरंगी संगीत आओर नृत्य क रंग स सराबोर रहल। मंच संचालन संगीत साधक डॉ अनंनदेव नारायण सिंह केलथि ।


text:
बुधवार, 14 मार्च 2018
Home दरभंगा भ्रामक अछि मानव संसाधन विकास मंत्री प्रकाश जावड़ेकर द्वारा मैथिली केँ मौखिक भाषा कहब : डॉ बैद्यनाथ चौधरी 'बैजू'
भ्रामक अछि मानव संसाधन विकास मंत्री प्रकाश जावड़ेकर द्वारा मैथिली केँ मौखिक भाषा कहब : डॉ बैद्यनाथ चौधरी 'बैजू'
दरभंगा : मिथिला प्राचीन कालेसँ जगत विख्यात रहल अछि। ज्ञान-ध्यानक क्षेत्र में ई सर्वदासँ श्रेष्ठ रहल अछि।जाहि षड्दर्शनकेँ ल भारत विश्वगुरुक पदपर आसीन रहल ताहिमे चारिटाक जन्मभूमि मिथिले रहल अछि। वैदिक कालेसँ मिथिला आ मैथिली अपन स्वतन्त्र परिचिति स्थापित रखलक। मैथिली त्रेता युगेसँ विश्वक मार्गदर्शन करैत रहली। मिथिला पुत्री सीताक नाम मैथिली सेहो छनि आ मैथिली स्वतंत्र ओ प्राचीन भारतीय भाषामे शीर्षस्थ रहल अछि। मैथिलीक अपन स्वतन्त्र लिपि तिरहुता रहल अछि जकरा मिथिलाक्षर सेहो कहल जाइत अछि।
तिरहुता मे हज़ारों पाण्डुलिपि आइयो उपलब्ध अछि। मैथिलीक अपन स्वतंत्र व्याकरण सेहो अछि। एकर अध्ययन आ अध्यापन बिहार आ झारखंड राज्यक विभिन्न विश्वविद्यालयमे भs रहल अछि। साहित्य अकादेमी दिल्लीमे 1965 सँ मैथिली प्रतिष्ठित अछि। हजारोक संख्यामे पोथीक प्रकाशन भेल आ भs रहल अछि। साहित्य अकादमी प्रत्येक बरख एक लाख टाकाक मूल पुरस्कार आ 50-50 हजार टाकाक अनुवाद, बाल आ युवा पुरस्कार प्रदान करैत अछि। बिहार आ दिल्लीमे पोथीक प्रकाशन करैत अछि। एकर सभक सुपरिणाम भेल जे 2003 मे मैथिली केँ संविधानक आठम अनुसूचीमे एन डी ए सरकार सम्मिलित केलक। एहि लेल पुर्व प्रधानमंत्री श्री अटल बिहारी वाजपेयी, पुर्व उप प्रधानमंत्री लालकृष्ण आडवाणी आ पद्मश्री सी पी ठाकुरक हमरालोकनि मिथिलावासी ऋणी छी आ रहब। बिहारक वर्तमान मुख्यमंत्री श्री नीतीश कुमार तत्कालीन रेलमंत्रीक रूपमे जे सहयोग केलनि तकरा कदापि नहि बिसरि सकै छी।
एहन स्थितिमे वर्त्तमान केंद्रीय मानव संसाधन विकास मंत्री श्री प्रकाश जावड़ेकर द्वारा माननीय सांसद कीर्ति आजादक प्रश्नक उत्तर मे मैथिलीक प्रसंग देल गेल जनतबमे ई कहब जे मैथिली मौखिक भाषा अछि आ हिन्दीक राजभाषा बनबाक संग देवनागरीमे लिखल जाय लागल भ्रामक अछि।ई हुनका पर्याप्त जानकारी उपलब्ध नहि रहबाक परिचायक सेहो अछि।केंद्रीय मंत्री प्रकाश जावड़ेकर अविलम्ब एकर परिमार्जन करथु आ सी बी एस ई सहित अन्य पाठ्यक्रममे मैथिली केँ अनिवार्य करथु। केंद्रीय विश्वविद्यालय मे सेहो मैथिलीक पढ़ाई आरम्भ करथु । मिथिलाक्षरक संरक्षण-सम्वर्धनक योजना बनाबथु।
संस्थान केंद्र सरकार सँ अपन सभ कार्यालयमे मैथिली अनुवादकक बहालीक मांग करैत अछि। बिहार सरकार मैथिली केँ प्राथमिक शिक्षाक माध्यम अनिवार्य करय आ शीघ्र मैथिली शिक्षकक बहाली करय। मैथिली केँ बिहारक द्वितीय राजभाषा बनायल जाय आ सभ कार्यालय मे मैथिली अनुवादकक बहाली कयल जाय।
Labels: दरभंगा


text:
Friday, April 18, 2014
गजल-२१८
देखि अपनकेँ सभ किरदानी चरजा भरिसक बिसरि गेलहुँ हम
फेर गछाड़ल झड़कल सोचक छी अपने आपमे मातल जे
बाटक की कहि किछु औ बाबू खरपा भरिसक बिसरि गेलहुँ हम
हाल बनल अछि एहन सन किछु सभ गामे गाम चौबटियाकेँ
लागि रहल जे घर आंगन दरबज्जा भरिसक बिसरि गेलहुँ हम
साँझ सबेरे बेधल छातीकेँ हम बुझबीह किछु कतबो धरि
आह भरल जे बाजल से सुनि पगहा भरिसक बिसरि गेलहुँ हम
मीत सखामे पटिदारीमे किरिया राजीव एहन देखल
आर तँ आरो अभरन बातक पनहा भरिसक बिसरि गलहुँ हम
२११२२ २२२२ २२२२ १२२२२
@ राजीव रंजन मिश्र
Subscribe to: Post Comments (Atom)


text:
गोनू झा के स्वर्ग बजाहट
चोर कें छकेलैन/पकड़बेलैन गोनू झा
गोनूक बिलाड़ि
गोनूक इनाम
गोनूक कबुला
गोनूक सपना
गोनूझाक पटौनी
गोनूक बड़द
गोनूक खेती-बाड़ी
गोनूक नोकर
फेर छकायल चोर
गोनूक ढ़ाकी
गोनू झा के स्वर्ग बजाहट
गोनू झा एकटा राजाक दरबारी रहथि । ओ बहुत चतुर छलथि आओर राजाक राज-काज मे मदद करैत छलथि आओर हुनकर खूब मनोरंजन करैत छलथि ।
राजा हुनका बहु मानैत छलथिन्ह संगहि आओर लोक सेहो खूब मानैत छलैन्ह । हुनक उन्नति देखि कऽ सभ दरबारी डाह करैत छल आओर हुनका मिटा देबाक उपाय सोचैत छल । ओहि मे एकटा हजमो छल । ओकरा अपना ज्ञानक घमण्ड रहै । ओ गोनू झा के मिटेबाक बीड़ा उठेलक ।
गामक बाहर राजा के पिताक समाधि छल, राजा प्रतिदिन अपना पिताक समाधि पर फूल चढ़ावय जाय छलथि । पिता पर हुनकर अटूट श्रद्धा छल, हजमा जकर फायदा उठाबय चाहैत छल आओर एकटा चाल चलल ।
एक दिन राजा जखन पिताक समाधि पर फूल चढ़ाबेय गेला तखन ओहि पर एकटा पुर्जा राखल भेटलैन्ह । पुर्जा मे लिखल रहैय-बउआ अहाँ हमर बहुत भक्त छी हम अहाँ सँ अत्यन्त प्रसन्न छी । स्वर्ग मे हमरा पूजा-पाठ करबा मे बहुत दिक्कत होयत अछि ताहि लेल अहाँ शीघ्र गोनू झा के हमरा लग पठा दियऽ । गाम के पूरब मे जे श्मशानक मे ईंटक ढेरि अछि ओहि पर हुनका बैसा हुनका उपर दस पाँज पुआर राखि ओहि मे आगि लगा देबई तऽ ओ सीधे हमरा लग पहुँचि जैता । हम किछु दिनक बाद हुनका वापस भेज देब ।
शुभाशीर्वाद
अहाँक स्वर्गीय पिता
पुर्जा पढ़िकय राजा चकरेला, एहन आश्चर्यक बात तऽ ओ कतहु देखने नहि छलथि । ओ मोने-मोने बहुत तर्क वितर्क करय लगला ।
गोनू झाक शत्रु के ई चाल अछि या पिता जीक आज्ञा निश्चय नई कय सकला । ओहि दिन दरबार मे आबि राजा पुर्जा के हाल सबके सुनेलनि, सभ दरबारी खुश भऽ गेल । कियो कहय लागल-गोनू झा बहुत भाग्यवान छथि ताहि लेल स्वर्ग मे महाराजा याद कैलथिन्ह । क्यो बाजय – गोनू झा कतेक बड़का पुण्यात्मा छथि जे जीवैत स्वर्ग जैता । कियो डाह करैत बाजल- हमरा सभक सौभाग्य कहाँ ! नहिं तऽ सहर्ष जैबाक लेल तैयार भऽ जैतहुँ ।
एहि पर हजमा बाजल महाराज जिनक आदेश एलन्हि हुनके जैबाक चाही नई तऽ महाराज के मोन मे दुःख हेतैन्ह । साधारण लोक सँ काज नई हेतइ तें तऽ गोनू झा के बुलाहट भेलैन्ह ।
इमहर राजा बड़ सोच मे पड़ि गेला, कतऊ दुष्ट सभ मिलकय गोनू झा के मारबाक षड्यन्त्र तऽ नहि रचलक अछि या ठीके पिताजी ई पुर्जा भेजने छथि । ओना अक्षर पिताजीक लिखावट सँ मिलैत अछि । अन्त मे किंकर्तव्यबिमूढ़ भऽ ओ गोनू झा सँ विचार- विमर्श कयला ।
गोनू झा एखन तक सब चुपचाप सुनि रहल छलथि । दरबारिक षडयन्त्रक अनुभव हुनका भऽ गेल छलैन्ह आ ओ एहि सँ बचबाक लेल सोचि रहल छला । हुनक कुशाग्र बुद्धि किछुये काल मे समाधान ढूंढि निकाललक । ओ कहलथिन्ह – महाराज हम स्वर्ग जैबाक लेल तैयार छी परन्च तीन शर्त अछि ।
१. हमरा तीन मास के समय देल जाय ।
२. जखन तक हम स्वर्ग सँ नहि घूमि कय आबी हमरा परिवार के सभ मास दस हजार टाका पारिश्रमिक के रूप मे देल जाय ।
३. एहि समय हमरा पचास हजार टाका देल जाय, जाहि सँ घरक सभ इन्तजाम कय कऽ जाय ।
राजा चकित भय कहलखिन-की अहाँ स्वर्ग जायब? की अहाँ एहि बात के सत्य मानैत छी ?
मोनू झा कहलखिन – महाराज हम सचमुच स्वर्ग जायब । अहाँ चिन्ता जुनि करी । उदास भाव सँ राजा गोनू झाक शर्त मानि लेलथिन । सभ दरबारी के आनन्द आओर आश्चर्य के भाव रहै । हजमा अपना जीत पर हँसि रहल छल । तीन मासक बाद राज्यक सभ लोक गांव के पुवारी कातक श्मशान पर पहुँचल जे आई गोनू झा स्वर्ग जैता । सब प्रजा दुःखी छल, राजा सेहो ओतय पहुँच कानि रहल छला । परन्च गोनू झा के मुख कनिको मलीन नई भेल छल ओ हँसिते माँटिक ढेरि पर बैस गेला आओर पुआर सँ हुनका झाँपि देल गेल एवं आगि लगा देल गेल । ई देखि राजा आओर सभ दरबारी कानि रहल छलथि ओतहि हजमा प्रसन्न भऽ रहल छल । एहि घटनाक छः मास बीति गेल छल, गोनू झा एखन तक लौट कय घर नहि आयल छलथि । ई सोचि राजा बहुत दुःखी रहैत छलाह आओर गोनू झा बिना दरबारो मे मन नई लगैत छलैन्ह ।
एक दिन राजा दरबार मे गोनू झाक चर्च करैत रहथि तऽ ओतबहि मे एक दरबारी सूचना देलक जे गोनू झा आबि रहल छथि । लोक आश्चर्य सँ चकित रहथि जे एहि खबर के झूठ मानी वा सत्य । ओतबहि मे गोनू झा अबेत देखाय लगलाह । गोनू झा पहिने सँ बेसी मोटा गेल छलथि । किछु लोक हुनका भूत बूझि भागि रहल छल, लेकिन राजा स्तम्भित छलथि ।
गोनू झा आबि राजा के प्रणाम केलखिन आओर एकटा पुर्जा राजा के दय देलखिन । किछु कालक बाद राजा कहलखिन- गोनू झा ! की अहाँ सचमुच जीवित छी?
गोनू झा हँसिकय कहलखिन- महाराज एखन तक तऽ जीवित छी । ई देखि हजमाक प्राण सुखि गेल आओर ओ डरे पसीना सँ तर-बतर भऽ रहल छल ।
गोनू झा कहलखिन- महाराज ! हम स्वर्ग सँ आबि रहल छी । अहाँक पिता ओतय बहुत खुश छथि । परंतु हुनका हजामत कराबय मे तकलीफ छैन्ह, केश-दाढ़ी सभ बढ़ि गेल छैन्ह, ताहि लेल ओ हजाम के भेजय वास्ते ई पुर्जा भेजने छथि । एहि पुर्जा मे एयह बात लीखि पठेने छथि ।
गोनू झाक बात सुनतहि हजमा भागय लागल । लेकिन सिपाही ओकरा धऽ पकड़लक । आब तऽ हजमाक दशा बिगड़ि गेल, सब दरबारी आश्चर्य सँ अवाक् छल । राजा कहलखिन- ओहि बेर जखन गोनू झा जाय छलथि तऽ तू बढ़ि- चढ़ि कय बाजेत छलें तऽ एखन डर किये होयत छउ ?
हजमा देखलक जे आब पोल खोलय पड़त, नहि तऽ मारल जायब । तें ओ थरथराईत बाजल-सरकार हमरा क्षमा करू । गोनू झा के स्वर्ग बजाबऽ वला पत्र हम लिखने छलहु ! स्वर्ग सँ कोनो पत्र नहि आयल छल ।
गोनू झा कोनो जादू – टोना जनेत छथि तें आगि सँ बचि गेला, परंच हम तऽ जरि कय मरि जायब । आब तँ राजा आश्चर्य एवं क्रोध सँ लाल भय गेला आओर गोनू झा के पुछलखिन की बात अछि सच-सच कहू ।
गोनू झा कहलखिन- महाराज ओहि पत्र के देखिते हम बूझि गेल छलहुँ जे हमरा संगे कियो चक्रचालि खेल रहल अछि । तें अपना बचय के उपाय सोचि स्वर्ग गेनाई स्वीकार केने छलहुँ ।
तीन मासक समय लय कऽ हम ओहि माँटिक ढेरी सँ अपना घर तक सुरंग बना लेने छलहुँ आओर जखन हमरा पुआर सँ झाँपि देलक तऽ हम सुरंगक रस्ते अपना घर पहूँच गेलहुँ ।
ओमहर सब बुझलक जे आब गोनू झा जरि कय मरि गेला आओर हमर दुश्मन सभ खुशी मनाबय लागल छल । एमहर हमरा गुप्त रूप सँ पता लागल जे ई सब पूरा हजमाक षडयंत्र छल ।
ओना इ सब बिना प्रमाण के कहितउँ तऽ अहां लोकनि के फूसि लागैत तें प्रमाणक संग अहाँ सब के बतेलहुँ ।
राजा आओर सब दरबारी गोनू झा के बुद्धि पर दंग छलाह । ओतहि हजमा के कठोर दण्ड भेटल । संगहि गोनू झा के काफी इनाम भेटलैन्ह ।
चोर कें छकेलैन/पकड़बेलैन गोनू झा
गोनू झा रहथि सतर्क लोक । यद्यपि ओ कोनो धनवान लोक नहि रहथि तथापि गौंआ आ अनगौंआ कें लगैक जे हो ने हो हुनका लग कोनो गाड़ल संपत्ति जरूर छनि । आ तें गामक वा अरोस-पड़ोस गामक चोर सभ हिनका घर मे चोरी करबाक युक्ति बनौलक । किछु दिन मंत्रणा कयलाक बाद दू तीन गोटे सबेरे हुनका दलानक एकटा झुरमुट मे नुका रहल । हुनका ई बुझबा मे भांगठ नहि रहलनि जे चोर हमरा घर तक आबि चुकल अछि आ तें चोर सभ कें छकेबाक लेल ओ झुरमुट सँ कनिये हटि कें खाट लगेलनि आ बैसि गेलाह ओतय । ओ पनबट्टी आ एक बाल्टी पानि आंगन सँ मंगेलनि आ बैसि गेलाह खाट पर । ओ पान खाथि आ पीक झुरमुट पर फेकथि । पुन: कुरड़ा करथि आ फेर ओएह प्रक्रिया – पान खायब आ कुरड़ा करब । ई क्रम बड़ी राति धरि चलैत रहल । जहन ओ रातिक भोजनक लेल समय पर नहि अयलाह तँ पत्नी दलान पर पहुँचलीह आ देखैत छथि जे एतय तँ तेसरे खेला भऽ रहल अछि ।
पत्नी लग मे बेसैत पुछलथिन – की अहाँ आई भोजन नहि करबैक । पत्नी के लग मे बैसबैत गोनू हुनका आँचर सँ मुँह पोछि लेलाह । पत्नी तमसाइत बजलीह जे ई की कयल । नवे साड़ी के खराब कय देल । गोनू बजलाह जे अहाँ तँ एक बेर मे तमसा गेलहुँ आ ई महानुभाव सभ तँ साँझे सँ हमर पानक पीक आ कुरड़ा के सहि रहल छथि आ तैयो एको बेर सगबगेलाह नहि । चोर सभ कें ई बुझबा मे भांगठ नहि रहलैक जे गोनू हमरा सभ कें देखि लेलैन आ ओ सभ बाहर निकलि हुनका पयर पर खैसि पड़ल । गोनू ओकरा सभ कें माफ कऽ देलनि ।
परंतु चोर सभ एहि अपमान कें बर्दास्त नहि कऽ सकल आ किछु दिनक बाद फेर हुनका घर मे चोरि करक लेल आयल । एहि बेर ओ सभ घरक अगल-बगल मे नुका रहल आ राति होयबाक इंतजार करय लागल । सतर्क गोनू फेर बुझि गेलाह जे चोर सभ आबि चुकल अछि आ एहि बेर शायद बिना चोरी कयने नहि रहत । ओ जानि -बूझि कें पत्नी सँ संपत्ति आदिक गप्प करब शुरू कयलनि ।
गोनू – आई काल्हि समय बड़ खराब भऽ गेल अछि आ तें लोक कें सतर्क रहबाक चाही । पता नहि कोन दोग सँ चोर आयत आ सभटा सामान निपत्ता कय देत ।
पत्नी – अपना घर मे अछिये की जे चोर लेत ।
गोनू – से किएक कहैत छी । बाप-पुरषाक देल गहनाक पोटरी जे अछि ।
पत्नी – परन्तु एहि विषय मे हमरा अहाँ कहाँ कहलहुँ ।
गोनू – कहितौ कोना? अहाँक पेट मे बात नहि रहैत अछि आ भेद खुजैत देरी समान निपत्ता ।
पत्नी – तहन आबो तँ कहू जे ओ पोटरी कतय रखने छी ।
गोनू – घर मे राखब तँ चोर लऽ जायत आ तें बाड़ी मे जे आमक गाछ अछि ताहि पर अढ़ मे राखि देने छियैक ।
चोर सभ सभटा सुनिते रहय । लपालप पहुँचल आमक गाछ लग । टॉर्च सँ ऊपर देखलक तँ मोटरी देखेलैक । दनादन ऊपर चढ़ल आ गेल ओतय । परन्तु ई तँ घोरनक छत्ता छल । सभ चित्कार करैत ओतय सँ पड़ायल आ एहि व्यथे कईक मास धरि ओछाओन धेने रहल ।
चोरो सभ हारि मानय वला नहि छल । ओ सभ फेर गोनूक घर मे चोरि करबाक योजना बनेलक । एहि बेर ओ सभ सदल-बल पहुँचल । संगे मे किछु हथियारो लेलक ताकि जरूरत पड़ला पर एकर उपयोग कय कें गोनूक घर मे चोरि कय सकी । ओ सभ येनकेन प्रकारेण हुनक घर मे घुसि गेल आ धरनि पर जा कऽ नुका रहल आ राति हेबाक इंतजार करय लागल । गोनू कें ई बुझबा मे भांगठ नहि रहलैन जे एहि बेर ई सभ सदल-बल आयल अछि । तें ओ किछु और युक्ति सोचय लगलाह । अकस्मात ओ पत्नी सँ प्रश्न केलनि जे यदि अपना सभ कें पहिल बेटा होयत तँ ओकर की नाम रखबैक । पत्नी बेस नाराज भेलीह जे बेटा भेल नहिये आर नाम राखि लेब । तथापि गोनू नहि मानलनि । ओ बेटाक नाम रखबाक जिद्द करय लगलाह । हारि कें पत्नी कहलखिन जे बेटाक नाम बापे रखैत छैक से अहीं कोनो नाम राखि लिय । सोचि बिचारि कें गोनू पहिल बेटाक नाम ‘भुटकुन’ रखलनि । आब पत्नी सुतबाक उपक्रम करय लगलीह, ता गोनू फेर गप्प शुरू कयलनि ।
गोनू – जँ दोसर बेटा होयर तँ की नाम रखबैक?
पत्नी – बेटा भेल एकोटा नहि आ नाम दोसरोक रखैत छी ।
गोनू – नाम राखि लेबा मे की हर्ज?
पत्नी -तहन एक्केटा-दूटाक कियाक चारि-पाँच टाक नाम एकहि बेर राखि लिय ।
गोनू – हमरो तँ सएह विचार छल ।
पत्नी – तहन जल्दी सँ सभक नाम कहू जे हम सूती, अन्यथा अहाँ सुतैये नहि देब ।
गोनू -दोसरक नाम मंगनू, तेसरक नाम चुल्हाई आ चारिमक नाम चोर रखबै ।
पत्नी – तखन इहो कहिये दिय जे यदि सभटा आँगन सँ बाहर रहत तँ केना बजेबैक सभटा कें?
गोनू – भुटकुन, मंगनू, चुल्हाई चोर हौ ।
वस्तुत: ई सभ कियो गोनूक पड़ोसी छलाह । आवाज सुनतहि सभ कियो लाठी लऽ कऽ धमकैत गेलाह आ पुछलनि कहाँ यौ । गोनू कहलनि – हे सभ गोटे धरनि पर बैसल छल । एहि बेर चोरबा सभ जगहे पर पकड़ा गेल । ओ सभ धरनि पर सँ उतरैत गेल आ गोनूक पयर पर खसल आ फेर हुनका घर आ हुनका गाम मे चोरि नहि करबाक प्रतिज्ञा कयलक । गोनू ओकरा सभ कें माफ कऽ देलनि ।
गोनूक बिलाड़ि
गोनू झाक बुद्धिमत्ताक लोहा सभ कियो मानैत छल । अपन बुद्धिमत्तेक बल पर ओ मिथिलाक राजदरवार मे आदर पबैत छलाह । एक बेर मिथिला नरेशक मोन मे एकटा विचार आयल । ओ अपन सभ दरबारी के बजौलनि आ एक-एकटा विलाड़ि सभ कें दैत आदेश देलैन जे एहि बिलाड़ि के तीन महीन धरि पालू-पोषू आ तत्पश्चात् जकर बिलाड़ि अधिक बलिष्ठ रहत, हुनका इनाम भेटत । नरेशक आदेश रहनि । सभ कियो आदेश मानबाक लेल विवश छलाह । सभ अपन-अपन बिलाड़ि लेलनि आ ओकर खूब पालन करय लगलाह जे कदाचित हमरे इनाम भेटि जायत ।
गोनू सेहो बिलाड़िक संग घर पहुँचलाह । ओहो ओकर सेवा-सुश्रुषा मे लागि गेलाह । घर मे महीस जे दूध दैन से बिलाड़िक भोजन मे चलि जाइक । दू-चारि दिन तँ ठीक लगलनि, परन्तु बाद मे गोनू कें ई बात ठीक नहि लगलनि जे महीस पोसी हम आ दूध पीबय ई बिलाड़ि । ओ एहि युक्ति मे लागि गेलाह जे कोन तरहें दूध बांचि जाय आ इनामो भेटि जाय । अंतत: हुनका एकटा उपाय सुझलनि ।
अगिला दिन भोरे ओ महीस दुहलाह । दूध औंटबेलाह । गरम-गरम दूधक लोहिया ओ आंगन मे रखलाह आ तत्पश्चात् बिलाड़ि के बड़ प्रेम सँ चुचकारलाह । बिलाड़ि दूध देखैत देरी लगीच पहुँचल । गोनू बिलाड़ कें गरदनि सँ पकड़लाह आ गरम दूध मे ओकर मूड़ी डुबा देलनि । बिलाड़ि छटपटायल आ पुन: देह झाड़ि ओतय सँ भागल । आब बिलाड़ि दूध कें देखैत देरी भागि जाय । गोनू निश्चिंत भेलाह आ शान सँ दूध-दही अपने खाय लगलाह । धीरे-धीरे तीन महीनाक अवधि समाप्त भऽ गेल । ओ दिन आबि गेल जहिया मिथिला नरेश बिलाड़िक प्रतिपालनक लेल इनाम बँटताह । सभ कियो अपन-अपन बिलाड़िक संग उपस्थित भेलाह । गोनू सेहो अपन सामान्य बिलाड़ि कें लऽ दर्बार मे हाजिर भेलाह ।
सभक बिलाड़ि एक सँ एक बलिष्ठ रहैक । मिथिला नरेशक लेल निर्णय करब कठिन रहैन । परन्तु गोनूक बिलाड़ि सभ सँ कमजोर रहनि । नरेश गोनू सँ एकर कारण पुछलाह । गोनू बजलाह – महाराज! हमर बिलाड़ि तऽ दूध पीबिते नहि अछि तखन हम की करी? बिलाड़ि दूध नहि पीबैत अछि, एहि गप्प पर सहसा केकरो विश्वास नहि भेलैक । तथापि प्रमाणक लेल एकटा बर्तन मे दूध मँगाओल गेल । दूध के देखितहि गोनूक बिलाड़ि ओतय सँ भागय लागल । सौंसे राज-दरबार देखलक जे गोनूक कहब ठीक छनि । अंतत: मिथिला नरेश बजलाह – बिनु दूध पीने गोनूक बिलाड़ि ठीक छनि तें इनाम गोनू कें भेटबाक चाही । संपूर्ण राजदरबार अचंभित रहि गेल नरेशक निर्णय सँ ।
गोनूक इनाम
गोनू झा अपन बुद्धिमत्ता आ वाकपटुताक लेल नहि केवल मिथिले वरन् अरोस-परोसक राज्य मे सेहो मशहूर रहथि । हुनक पहुँच राज दरवार धरि रहनि आ अपन एहि गुणक लेल सभ ठाम समादृत होथि । राज दरवार मे चाहे कोनो समस्या विशेष पर चर्चा हो या कोनो आन ठामक विद्वान सँ शास्त्रार्थक गप्प, सभ ठाम हुनक उपस्थिति अनिवार्य रहनि । शास्त्रार्थ वा अन्य क्रम मे ओ बेसीकाल इनाम सेहो पाबथि आ तें कतेको दरबारी सहित आन लोक सभ हुनक उन्नति सँ जरनि । एहने स्थिति एकटा द्वारपालक छल जे राज दरवारक मुख्य द्वार पर तैनात छल । गोनू झा कें कतेको इनाम आदि भेटलनि किन्तु ओ ओहि द्वारपाल के कहियो बख्शीश नहि देलाह आ तें ओ विशेष रूप सँ गोनू सँ नाराज रह।
एकबेर एहन संजोग भेल जे कोनो दोसर राज्यक विद्वान मिथिला दरबार मे पधारलथि आ एहि ठामक विद्वान लोकनि के कोनो विषय पर शास्त्रार्थ करबाक लेल चुनौती देलनि । यद्यपि गोनू दरबार मे उपस्थित नै छलाह, तथापि हुनक चुनौती कें स्वीकार कयल गेलनि । शास्त्रार्थ शुरु तँ भेल, परन्तु गोनूक अनुपस्थिति मे मिथिलाक विद्वान लोकनि पिछड़य लगलाह । ता गोनू के कतहु सँ खबरि भेलनि जे आई मिथिलाक प्रतिष्ठा दाव पर लागल अछि, तँ ओ तुरंत राज दरवार दिस विदा भेलाह ।
राज दरवारक मुख्य द्वार बन्न छल आ दरबार मे शास्त्रार्थ होयबाक कारणें प्राय: ककरो प्रवेशक अनुमति नहि छल । आ तें मौका देखि द्वारपाल गोनू कें सेहो रोकि देलक । गोनू ओकरा बुझेबाक प्रयास कयलनि जे हमरा भीतर जाय दयह, कारण आई अपना राज्यक प्रतिष्ठा दाँव पर लागल अछि । परन्तु ओ गोनू सँ बदला चुकेबाक एहन अवसर के हाथ सँ नहि जाय देबय चाहैत छल आ तें कतबो कहलाक बाद द्वार खोलबाक लेल राजी नहि भेल । गोनू कें ई बुझबा मे भांगठ नहि रहलनि जे आखिर ई किएक द्वार नहि खोलि रहल अछि । ओ प्रसंग के बदलैत बजलाह । ठीक छै तों द्वार खोल । आई हमरा जे इनाम मे भेटत से हम तोरे देबौक । द्वारपाल प्रसन्नचित्त होईत द्वार खोलि देलक आ गोनू दरबार मे हाजिर भेलाह ।
हुनका पहुँचतहि शास्त्रार्थक रंग बदलि गेल आ पराजित होईत मिथिलाक विद्वान शास्त्रार्थ मे विजित भेलाह । वस्तुत: गोनू हारल बाजी कें पलटि देलनि आ सम्पूर्ण दर्बार मे हुनक चर्चा होमय लागल । चूँकि समय पर आबि कें गोनू मिथिलाक प्रतिष्ठाक रक्षा केलनि आ तें राजा हुनका १०० स्वर्ण मुद्रा इनाम देबाक घोषणा कयलनि । परंतु ई की? गोनू एहि इनाम कें लेबा सँ इन्कार कऽ देलनि । राजा कें भेलनि जे संभवत: राशि कम अछि आ तें गोनू इनाम नहि लय रहल छथि आ तें राजा पुन: १००० स्वर्ण मुद्रा इनामक घोषणा केलनि । परन्तु गोनू एहू बेर इनाम लेबा सँ इन्कार कऽ देलनि आ मन माफिक इनाम लेबाक बात कहलनि । राजा अपन स्वीकृति देलनि आ गोनू सँ अपन इच्छित इनामक विषय मे पुछलनि । परंतु गोनू इनाम मे २० सोंटा मारि मंगलनि । हुनक एहन इनामक मांग सूनि सभ कियो अचम्भित रहि गेल आ हुनका सँ पुनर्विचारक निवेदन कयल गेल । परन्तु गोनू अपन बात पर अडिग रहलाह । हारि कें राजा सिपाही कें हुनका २० सोंटा मारबाक आदेश देलनि ।
तखनहि गोनू बजलाह जे आई हम अपन इनाम मुख्य द्वार परहक द्वारपाल के गछने छियैक आ तें ई इनाम ओकरे देल जाय । तुरंत दूत मुख्य द्वार पर पहुँचल आ द्वारपाल सँ पुछलक जे गोनू आई तोरा अपन इनाम गछने छथुन से चलि कें लऽ ले । द्वारपाल बेस प्रसन्न भेल आ पहुँचल दरबार मे । परंतु एहि ठाम तँ दोसरे नजारा छल । ओकरा गोनू कें इनाम मे भेटल २० सोंटा खाय पड़लैक । ओहि दिन सँ ओ गोनुए नहि वरन् आन ककरो सँ बख्शीश माँगब छोड़ि देलक ।
गोनूक कबुला
गोनू रहथि विद्वान लोक । ओ कखनो अंधविश्वास आ कि देवता-पितरक कबुला-पाती मे विश्वास नहि राखथि आ तें जन-सामान्य जकाँ देवता-पितर कें कोनो वस्तु आ कि नीक उपजा-बाड़ीक लेल कबुला-पाती नहि करथि । गाम मे लोक कहनि जे अहाँ के देवता-पितर पर विश्वासे नहि अछि । परन्तु हुनक कहब रहनि जे समय पर वारिश हौक आ समयानुसार धान आदि रोपल जाय, तँ नीक धान हेबे करतैक आ ताहि लेल कबुला-पातीक की प्रयोजन? तथापि एकबेर सभ कियो हुनक पाँछा पड़ि गेल जे अहूँ कबुला करियौ जे अहाँ के एतेक ने एतेक धान होयत तँ अहाँ देवता कें किछु ने किछु चढ़ेबनि । गोनू हारि कें गौंआ सभक समक्ष कबुआ केलनि जे हे देवता जँ हमरा नीक उपजा-बाड़ी होयत तँ हम अहाँ के ‘किछ” चढ़ा देब । संयोग सँ एहि बेर नीक वरषा भेलैक आ गोनू कें नीक जकाँ धान भेलनि । आब गौंआ सभ हुनका पाछाँ पड़ि गेल जे अहाँ कबुला पूरा करियौक ।
आब गोनू के फुरेबे ने करनि जे की कयल जाय । कोन वस्तु देवता के चढ़ाओल जाय । चूँकि ओ वस्तुक नाम नियत नहि केने रहथि तें हुनका लोक तरह-तरह के सलाह दैन । कियो कहनि जे पाई चढ़ाऊ, कियो कहनि जे छागर छढ़ाऊ तँ कियो किछु आन वस्तु चढ़ेबाक लेल कहनि । गोनू लाख सोचथि ‘किछ’ भेटबे ने करनि जे ओ देवता कें गछने रहथि । एही तारतम्य मे कतेको मास बीति गेल । यद्यपि गोनू निश्चिंत रहथि तथापि गौंआ सभ कहाँ मानय वला छल । ओ सभ सभ जखन-तखन गोनू के कबुला पूरा करबाक लेल टोकि दैन ।
गोनू एक दिन घुमैत-फिरैत दया बाबूक ओहिठाम गेलाह । हुनका देखितहि दया बाबू आव-भगत केलखिन आ जोर सँ बजलाह जे गोनू अयलाह अछि तें बैसैक लेल ‘किछ’ ला । आँगन सँ एकटा बचिया एकटा पिरही लेने आयल । आब गोनू के कबुला पूरा करबाक लेल ‘किछ’ भेट गेलनि । ओ कनिये काल मे उठलाह आ पिरही लैत दया बाबू सँ कहलाह जे हमरा बहुत दिन सँ कबुला पूरा करबाक लेल ‘किछ’क तलाश छल, से हमरा भेटि गेल । कृपा कय कें हमरा ई ‘किछ’(पिड़ही) देल जाय ताकि हम अपन कबुला पूरा कऽ सकी । ओ ठोकले ग्राम देवताक मंदिर गेलाह आ ओ पीढ़ी चढ़ा कऽ कयल गेल कबुला ‘किछ’ कें पूरा केलनि । हुनक एहि कारनामा पर सभ कियो हँसय लागल ।
गोनूक सपना
गोनू झा काली मायक बड्ड पैघ भक्त छलाह । ओना तँ संपूर्ण मिथिलांचल मे शक्तिपूजाक प्रधानता छैक, तथापि गोनू नित्य माताक पूजा करैत छलाह आ माताक प्रसादात् ओ स्वस्थ आ प्रसन्नचित्त रहैत छलाह । हुनक बुद्धिमत्ताक लोहा नहि केवल गामे भरि मे वरन् मिथिला राजदरबार सहित अन्यत्रो मानल जाईत छल । एकबेर स्वयं माता काली हुनक बुद्धिमत्ताक परीक्षा लेबाक निश्चय केलीह ।
माता काली स्वप्न मे गोनूक समक्ष प्रकट भेलीह आ अपन रूप अति भयंकर बना लेलनि । हुनका मात्र दूटा हाथ छलनि आ हजार गोट मूँह । गोनू उठलाह आ माता कें साष्टांग प्रणाम केलनि । किन्तु तत्क्षण किछु सोचि कें हुनका हँसी लागि गेलनि । हुनक शांत मुद्रा आ पुन: हँसीक आवाज सुनि माता काली कें कने अचरज भेलनि । ओ पुछि देलथिन्ह जे की अहाँ कें हमरा सँ डर नहि भेल? संगहि माता इहो प्रश्न केलनि जे अहाँ के हँसी किएक लागल? उत्तर मे गोनू बजलाह जे बाघ करबो भयंकर रहय, ओकरा देखि कें ओकर बच्चा नहि डेराईत अछि । आ हमहूँ तँ अहाँक पुत्र थिकहुँ तें अहाँ सँ डर लागबाक कोनो प्रश्ने नहि अछि । पुन: हँसीक विषय मे उत्तर देबा सँ पूर्व गोनू माता सँ क्षमा याचना कयलनि । माता हुनका क्षमा दान देलनि । तखन गोनू कहलाह जे हमरा एहि बातक आशंका बेर-बेर भऽ रहल अछि जे हमरा एकटा नाक अछि आ दूटा हाथ आ तखन जुकाम भऽ गेला पर नाक पोछैत-पोछैत परेशान भऽ जाइत छी आ अहाँ केँ १००० नासिका मे मात्र दूटा हाथ अछि, तँ जुकाम भऽ गेला पर अहाँ दूटा हाथ सँ १००० नासिका कोना पोछैत होयब ।
गोनूक ई उत्तर सूनि माता कें बड्ड हँसी लगलनि आ ओ बजलीह – गोनू अहाँ कें बुद्धिमत्ता आ वाकपटुता मे कियो नहि हरा सकत ई हमर आशीर्वाद अछि । ई कहि माता काली अदृश्य भऽ गेलीह ।
गोनूझाक पटौनी
गोनू झा खेती-पथारी सँ कम्मे मतलब राखथि । अधिकांश समय राज दरबार मे बीतैन । तथापि जे किछु पुरखा लोकनिक छोड़ल खेत रहनि ताहि पर खेती-बाड़ी करथि । ओहो खेत सभ अल्पे मात्रा मे रहनि आ जे रहैन से प्राय: घरे लग रहैन । एकबेर किछु गोटाक कहला पर ओ घर लगहक खेत मे गहूम बाग कऽ देलनि । बाग करबाक समय मे हाल रहैक आ तें जल्दीये गहूमक खेत भरि गेलैक । तथापि जेना कि अपेक्षित छल किछु मासक बाद एकरा पटायब जरुरी भऽ गेलैक । तथापि लग मे पटेबाक एक मात्र साधन हुनक इनार रहनि । ओ गाम मे जोनक वास्ते घूमय लगलाह जे कियो उचित बोनि लऽ कऽ हमर गहूम पटा देत । मुदा जखने कियो इनार सँ पानि घीचि के पटेबाक बात सुनै तँ ओ मना कऽ दैन । आब गोनू पड़लाह बेस फेर मे । पटौनीक बिना गहूमक पौध सभ मुरझाय लगलैक ।
एमहर चोर सभ गोनू सँ अपन बेर-बेर ठकेबाक बदला लेबाक एहो योजना बनेलल । जहिना एकबेर गोनू चोर सभ कें छका अपन खेत तैयार करबेने रहथि किछु तेहने सन जोगारक फिराक मे गोनू रहय लगलाह । एमहर चोरो सभ फिराक मे रहय जे कोनो ने कोनो प्रकारे एक बेर गोनूक घर मे चोरि करबाक मौका लागय । ओना धन प्राप्ति आश तँ रहबे करैक, सभ सँ बेसी चिन्ता रहैक गोनू सँ बेर-बेर भेल अपमानक बदला लेनाई ।
एहि बीच राज दरबार मे काजक अधिकताक कारणें गोनू कें घर अयबा मे कनेक अबेर भऽ जाईन । चोरो सभ ताहि मध्य अपन प्रोग्राम बनेलक । चूँकि ओ सभ राति आ सांझ मे जा कऽ छका चुकल छल आ तें एकटा अनुभवी चोर अभ्यागतक रूप मे सांझे गोनूक द्वारि पर पहुँच गेल । संजोग सँ गोनू ओहि दिन सबेरे घर आबि गेल रहथि । ओ चोर कोनो बाबाक रूप लेलक आ राति भरि गोनू कें अपना ओहिठाम ठहरय देबाक आग्रह केलक । ताहि समय मे अभ्यागतक आव-भगत होईत छल आ तें गोनू बाबाक आव-भगत मे लागि गेलाह । आँगन मे बाबाक आगमनक सूचना दऽ देल गेल । बाबा आ गोनू दुनू गोटे बैसि गेलाह नाना तरहक गप्प करय लेल ।
शनै:-शनै: गप्पक मुद्दा चोरीक समस्या पर आबि गेल जे आब केहेन जमाना आबि गेल अछि आ चोर सभक कारनामाक अणगिनत खिस्सा सभ बाबा गोनू कें सुनबय लगलाह । संगहि बाबा गप्पक क्रम मे गोनू द्वारा चोरि सँ बचबाक लेल कयल गेल इंतजामक विषय मे सेहो जानय चाहलनि । सतर्क गोनू कें ई बुझबा मे भांगठ नहि रहलनि जे ई कोनो बाबा नहि वरन् साक्षात् चोरे महोदय छथि । गोनू तँ एकरे ताक मे रहथि जे चोर सभ कें छका कोना गहूमक पटौनी कराओल जाय । संजोग सँ मौका सामने रहनि ।
गप्पक सिलसिला कें दोसर दिस मोड़ैत गोनू बाबा सँ सम्पत्ति आदिक सुरक्षाक की इंतजाम कयल जाय तकर जिज्ञासा केलनि आ संगहि प्रकट रूप सँ कहलनि जे हमरा घर मे सोना-चांदीक सिक्काक अंबार अछि, कारण रोज-रोज दरबार सँ भेटिते रहैत अछि । ताहि पर बाबा सलाह देलनि जे सोना-चाँदी आदि के बिनु ताला लगेने राखक चाही, कारण चोरक ध्यान पहिने ताला लागल सामान पर जाइत छैक । बाबाक मूँह सँ चोर सभक गप्प सूनि गोनू बेस चिंतित भेलाह आ भोजन सँ पहिने एकरा सुरक्षित स्थान पर रहबाक गप्प कहि ओ आँगन चलि गेलाह । आँगन मे जाईतहि ओ घर मे उपलब्ध दू-चारि टा सिक्का के बेर-बेर खनखनाय के गनलनि आ पुन: एकटा मोटरी मे झूटमूठ किछु बान्हि बाहर अयलाह आ ढ़प्प दऽ मोटरी घर लगहक इनार मे खसा देलनि ।
बाबा जिज्ञासा केलनि जे अपने ई की कयल? गोनू उत्तर देलनि जे जहन सँ अहाँ मूँह सँ चोर सभक खिस्सा सभ सुनलौं हम तँ आतंकित भऽ गेलौं । अपन सभटा सोना-चांदीक सिक्का मोटरी मे बान्हि एहि इनार मे खसा देलियैक आ आब निश्चिंत सँ सूतब । ने घर मे किछु रहत आ ने चोर लऽ जायत । चोर के की पता जे सभटा कीमती सामान एहि इनार मे अछि । ई कहैत गोनू झा अपन चेहरा पर बेस खुशीक भाव प्रकट केलनि आ संगहि बाबा कें उचित सलाह देबाक लेल धन्यवाद सेहो देलनि ।
ता भोजनक समय भेल । बाबाक संग गोनू भोजन केलनि आ चल गेलाह सूतय । एमहर बाबा दलान पर सूतलाह आ निशाभाग राति होईत देरी अपन संगी सभ के इशारा सँ बजाय सभटा गप्प कहि देलनि । फेर की छल । सभ चोर मीलि कें लागल इनार कें उपछय । शनै:-शनै: हुनक गहूमक खेत पाटय लगलनि । जहन इनार पूरा सुखा गेलैक तँ चोर सभ कें मोटरी भेटि गेलैक । ओ सभ यत्न सँ मोटरी कें निकालि लत्ते-पत्ते ओतय सँ पड़ा गेल । मोटरी निकलैत-निकलैत गोनूक खेत नीक जेना पाटि गेलनि ।
ओमहर चोर सभ अपन घर पहुँचल आ सभ मीलि कें मोटरी के खोललक । परन्तु ई की? एहि मे तँ एकोटा सिक्का नहि छल । चोर सभ फेर गोनूक हाथ सँ छका चुकल छल । ओ सभ अपन माथ पीटि कें रहि गेल । परन्तु आब पछतेला सँ की हो? समय हाथ सँ निकलि चुकल छल । भोर भऽ चुकल छल । एमहर राता-राती गोनूक गहूमक खेत पाटि जेबाक खबरि भोर होइत सौंसे गाम मे पसरि गेल । लोक कें ई बुझबा मे भांगठ नहि रहलैक जे गोनू कोना अपन खेत चोरबा सभ सँ पटबा लेलनि । पहिनहुँ तँ कयक बेर छकेने छ्लाह चोर कें गोनू झा ।
गोनूक बड़द
गोनू झा खेती-बाड़ी सँ कम्मे मतलब राखथि । राज दरबारक काज सँ फुर्सति नहि रहनि तथापि बाप-पुरखाक छोड़ल जमीन पर येनकेन प्रकारेण खेती करथि । एहि बेर किछु समय सँ हुनका खुट्टा पर बड़द नहि रहनि । खेती कोनो खास नहि रहनि आ तें गोनू बड़द कीनब आवश्यक नहि बुझथि । तथापि गौंआ सभ बेर-बेर पूछि दैन जे गोनू अपने बड़द कहिया लेबैक? ताहि समय मे खुट्टा पर मालजाल राखब सम्पन्नताक निशानी मानल जाइक आ एहना स्थिति मे गोनू कें बड़द कीनब अति आवश्यक भऽ गेलनि ।
एक दिन नियारि कें गोनू बड़न किनबाक हेतु भिनसरे गाम सँ चललाह । गाम सँ तीन कोस पर हाट रहैक । गोनू हाट पर पहुँचला आ बड़ी काल धरि घुमला-फिरलाक बाद एकटा बड़द पसिन्न केलनि आ ओकरा कीनि लेलाह । आब गोनू ओकर डोरी धेने गाम दिस विदा भेलाह । गामक सिमान पर अबैत-अबैत करीब चारि बाजि गेल । एम्हर रस्ता मे जे कियो देखैन से पूछि दैन जे बड़द कतेक मे भेल? कय दाँतक अछि? कय माटि बहल अछि? आदि-आदि । जबाव दैत-दैत गोनूक मोन अकच्छ भऽ गेल रहनि । आब गामक निकट छलाह आ स्वभावत: एहने प्रश्नक उम्मीद गोनू कें गामो मे छलनि । गोनू गामक पछवारि सिमान पर रहथि आ हुनक घर रहनि पुबारि टोल मे । एहना स्थिति मे पूरा गाम के कटैत हुनका अपन घर पर जेबाक रहनि । रस्ता मे जबाव दैत-दैत गोनू अकच्छ भऽ गेल रहथि आ तें ओ गामक सिमान पर कने काल विलमलाह आ किछु सोचय लगलाह ।
कनेक काल सोचलाक बाद तो लगे मे एकटा गाछ पर चढ़ि गेलाह आ चिकरय लगलाह – “लोक सभ दौगह हौ ! हैया बाघ छै हौ !…। बाघ हमरा घेर नेने अछि हौ !…” गोनूक ई आवाज सुनैत देरी सौंसे गामक लोक दौगल । जकरा जएह हाथ लगलैक, सएह हथियार लऽ लेलक । एवं क्रमेण गामक सिमान पर लगभग पूरा गामक मेला लागि गेल । मुदा सभ देखलक जे एतय कोनो बाघ नै छैक आ गोनू गाछक एकटा ठाढ़ि पर बैसि कऽ निश्चिंत सँ तमाकुल चुना रहल छथि ।
हुनक ई हावभाव देखि लोक कें ई बुझवा मे भांगठ नहि रहलैक जे गोनू हमरा सभ कें छका देलनि, परन्तु किएक? सभक मोन मे ई प्रश्न छलैक । आखिर किछु गोटा पुछिये देलखिन गोनू सँ जे अपने एना कोना चिकरय लगलहुँ? एतय तँ कोनो बाघ नहि अछि? की अहाँ दिने मे सपना तँ नहि देखैत छलहुँ?
उत्तर मे गोनू बजलाह – हम अपने सभ कें व्यर्थ मे परेशान कयल ताहि लेल सर्वप्रथम हम माँफी चाहैत छी । वस्तुत: हम आइये एकटा बड़द लेलहुँ अछि आ भरि रस्ता एकर दाम, गुण आदि कहैत-कहैत परेशान भऽ गेलहुँ अछि । बड़द अहाँ सोंझा मे गाछक नीचाँ बान्हल अछि । ई बड़द ६ दाँतक अछि, दू माटि बहल अछि, सय टका मे कीनल अछि…। चूँकि अपनहुँ सभ अलग-अलग सभ कियो एकरा विषय मे पुछबे करितहुँ तें हम उपयुक्त बूझल जे सौंसे गौंआ कें एके बेर मे बजा ली आ सभ कें एक बेर बजेबाक लेल एहि सँ दोसर उपाय की भऽ सकैत छल? गोनूक ई गप्प सूनि सभ कियो ठकाहा मारि कें हँसय लगलाह ।
गोनूक खेती-बाड़ी
गोनू रहथि पंडित लोक । खेती-बाड़ी सँ कम्मे मतलब राखथि । तथापि जे किछु खेत-पथार रहनि ले कोहुना के करथि । हुनक जमीनक एकटा पैघ भाग घरे लग रहनि जाहि मे साग-सब्जीक अलावा आरो बहुत किछु उपजाबथि । लेकिन एहि बेर एहेन संजोग भेल जे हुनका गाम मे जोन नहि भेटलनि । लाख खुरछारी कटलनि एको गोटे हुनका खेत मे काज करब नहि गछलकनि । ओ पत्नी सँ पुछलखिन जे कदाचित ककरो पछिला सालक बोनि तँ नहि बाँकी रहि गेलैक । परन्तु पत्नी नहि मे उत्तर देलथिन । आब गोनू पड़लाह बेस फेर मे । तथापि ओ अपन युक्ति लगौलनि । गाम मे घोषणा कऽ देलनि जे एहि बेर ओ आन गाम सँ जोन अनताह । हुनक ई घोषणा शीघ्रे पूरा गाम मे पसरि गेल । लोक कनफुसकी करय लागल जे एतनी जमीनक लेल गोनू आन गाम सँ जोन अनताह । तथापि गोनू गाम मे रहथि वा आन गाम मे गौंआक लेल ओ हरदम कौतुहलक वस्तु छलाह ।
वस्तुत: गोनू आन गाम चलि गेलाह आ घुमलाह ८-१० दिनक बाद । परन्तु हुनका संगे मे कोनो जोन नहि रहनि । ओ भोरे-भोर गाम पहुँचलाह । हुनक गाम पहुँचतहि पूरा गाम शोर भऽ गेल । कोनहुना ओ गौंआ सभ कें बुझा देलनि जे ओ एकठाम पंडिताई मे गेल छलाह आ बहुत रास दान-दक्षिणा लऽ कऽ घुमलाह अछि । दिन भरि एहि सभ मे बीति गेल । भेंट केनहार अबैत रहल आ ओ व्यस्त रहलाह । जहन संध्याक भोजनक बाद गोनू विश्रामक लेल अयलाह तँ पत्नी जिज्ञासा केलथिन जे जाहि धन दऽ अहाँ गौंआ के कहलियौ से कतय अछि ले हमहूँ तँ बुझियै ।
एहि बीच गामक किछु चोर ओही दिन हुनका घर मे चोरि करबाक योजना बनेलक आ सांझे हुनका घरक लग पास मे नुका रहल, ताकि मौका लगितहि हुनक सभटा धन पार कयल जाय । गोनू रहथि सतर्क लोक । ओ परिस्थिति के भांपि लेलनि । तें ओ पत्नी सँ कहलथिन जे हम धन बाड़ी मे गारि देने छियैक, कारण चोरबा सभक कोन ठेकान । पत्नी आग्रह केलखिन जे धन बाड़ी मे कतय अछि से हमरा कहू, परन्तु ओ कहलथिन जे यदि अहाँ के कहि देब तँ अहाँ काल्हिये सँ निकालि-निकालि के खर्च करय लागब । पत्नीक लाख यत्नक बादो गोनू बाड़ीक ओ स्थान नहि बजलाह जाहिठाम धन गाड़ल छल । अंत मे पत्नी तमसा कें सूति रहलीह आ ओहो करोट बदलि सुतबाक उपक्रम करय लगलाह ।
चोर सभ सभटा सुनिते रहय । ओ सभ आनन-फानन मे कोदारि अनलक आ धनक लोभ मे लागल बाड़ी तामय । जहन बाड़ी तमनाय लगिचा गेल तँ गोनू बहरेलाह आ आवाज लगेलाह – तों सभ पनपिआई कय कें जयबह आ कि ओहिना । ई सूनि चोरबा सभ लंक लऽ कऽ पड़ा गेल । भिनसरे पत्नी कें जगबैत गोनू कहलथिन – बीयाक जोगार अछि की नहि? पत्नी अचंभित होईत पुछलखिन जे खेत तँ तैयारे नहि अछि तँ बीयाक की करब? गोनू कहलनि जे उठू आ देखू जे बाड़ी कतेक नीक जेंका तैयार अछि । पत्नी उठलीह तँ देखैत छथि जे सत्ते बाड़ी तँ तैयार अछि । ओ गोनू कें कहलनि जे अहाँ मंगनी मे चोरबा सभ सँ पूरा बाड़ी तमबा लेलियैक । गोनू हंसैत बजलाह – जाने पहचान वला लोक सभ छल । उपजा भेलाक बाद साग-सब्जी पठा देबैक ।
गोनूक नोकर
गोनू झाक बुद्धिमत्ताक खिस्सा मिथिलाक घर-घर मे आइयो कहल-सुनल जा रहल अछि । गोनूक नोकर रहनि – वसुआ । वसुआ रहय सोझमतिया लोक आ ओकरा एहि बातक मलाल रहैक जे अपन गिरहथे जेंका ओहो चन्सगर किएक ने अछि । ओ बेर-बेर गोनू सँ आग्रह करैक – “मालिक हमरो अपन किछ गुण सिखा दिअ ताकि अहीं जेंका हमरो नाम हुअय । लोक कहैत अछि जे गोनू अपने केहेन बुधियार छथि परन्तु हुनकर नोकर वसुआ केहेन बकलेल अछि आ ई गप्प हमरा एको रत्ती नीक नहि लगैत अछि ।” गोनू ओकरा आई-काल्हि करैत टारैत रहथिन्ह । परन्तु एक दिन वसुआ अड़ि गेल जे आई हम जरुर अहाँ सँ किछु गुण सीखब । गोनू ओकरा हर लऽ कऽ खेत जाय कहलथिन्ह आ पूछि देलथिन्ह जे तों आई की जलखै करबें? “हलुआ लेने आयब गिरहथ” वसुआ जबाव देलक । “ठीक छै” कहैत गोनू ओकरा विदा केलनि आ संगहि गोनू इहो कहलनि जे समय अयला पर हम तोरा सबटा सिखा देबौक । आश्वासन पाबि वसुआ हर लऽ कऽ खेत चलि गेल । ओ खूब मोन सँ खेत जोतलक । ओकरा उम्मीद छलैक जे मालिक आई हलुआ लऽ कऽ आबि रहल छथि । तथापि गोनू जलखैक बेर मे नहि पहुँचलाह । जखन करीब एगारह बजलैक तँ एकटा बड़का बरतन माथ पर लदने गोनू हाजिर भेलाह । हुनक हाव-भाव सँ लगैन जे हो ने हो बरतन मे बहुत रास हलुआ छैक । ओ बर्तन नीचाँ रखलाह आ वसुआ कें जलखै क’ लेबाक लेल कहलथिन्ह ।
वसुआ हाथ मुँह धोलक आ बैसि गेल जलखै करय । तथापि जलखै करै सँ पहिने ओ पुछ्लक जे मालिक एतेक देरी किएक भऽ गेल? हलुआ बनबै मे देरी तँ लगिते छैक – गोनूक सोझ जबाव छल । परन्तु जखनहि गोनू बरतनक ढक्कन हटेलनि तँ वसुआ देखलक जे ओहि मे मात्र एक कौर जोकरक हलुआ छैक । ओ तामसे लाल-पीयर भऽ गेल आ बाजय लागल । तथापि गोनू ओकरा बुझबैत कहलथिन्ह जे देखह! कनिये छैक ताहि सँ की । छैक तँ कतेक नीक । खा के देखहक । वसुआ व्यर्थ मे बहस करब उचित नहि बुझलक । ओ बुझि गेल जे गोनू ओकरा आई छका देलनि अछि । ओ चुपचाप जे हलुआ छलैक से खेलक आ अपन काज मे लागि गेल ।
दू-चारि दिनक बाद फेर वसुआ पहुँचल दोसर खेत मे हर लऽ कऽ । ओहो आब नियारि लेने छल जे गोनू सँ बदला जरूर लेत । ओहि दिन ओ कनिके दूर मे लगातार हर जोतैत रहल । जखन गोनू जलखै लऽ कऽ अयलाह तँ बेस तमसेलाह जे तों भिनसर सँ एतबे खेत किएक जोतलें । आब वसुआ हुनका बुझबय लागल – “मालिक! बेसक हम कम्मे खेत जोतलहुँ अछि परन्तु देखियौक जे कतेक सुन्दर जोतलौं अछि । माटि कें कतेक मेंही कऽ देलियैक अछि । गर्दा-गर्दा भऽ गेल अछि एतेक दूरक खेत ।” गोनू वसुआक गप्प सुनैत रहलाह आ चुप्प रहलाह । जखन वसुआक गप्प खतम भऽ गेल तँ ओ ओकरा गला लगा लेलाह आ आशीर्वाद देलनि जे एहिना बुधियार बनल रह । वसुआ बुझि गेल जे ओहि दिनक हलुआ वला घटना मालिक हमरे बुझेबाक वास्ते कयने रहथि । आब गोनुए सदृश हुनक नोकर वसुआ सेहो बुधियार भऽ गेल आ शीघ्रे ओकर नाम परोपट्टा मे पसरि गेलैक ।
फेर छकायल चोर
गोनू रहथि सतर्क आ बुद्धिमान लोक । अपन बुद्धिमत्ता आ विद्वताक बल पर ओ सदैव मिथिलाक राजदरवार मे आदर पाबथि आ यदा-कदा इनाम सेहो । ताहि सँ सौसें ई हल्ला रहैक जे गोनू झा लग बहुत रास संपत्ति छैन आ तें इलाकाक नामी-गिरामी चोर सभ हुनका घर मे चोरि करबाक प्लान बनेलक । चोरि आ सेहो गोनूक घर मे, छल तँ मुश्किल काज, तथापि एकबेर पूरा भऽ गेने बहुत रास धन प्राप्तिक आशा रहैक आ तें चोर सभ एहि दिशा मे काज करब शुरू कयलक ।
सभ सँ पहिने तीन-चारि चोरक एकटा दल कें एकर काज सौंपल गेल आ प्लानक अनुसार ओ सभ साँझ पड़ितहि हुनका दलान पड़हक एकटा पैघ झुड़मुट मे नुका रहल आ राति हेबाक इंतजार करय लागल । परंतु सतर्क गोनू साँझ मे दलान पर अबितहि बूझि गेलाह जे दालि मे जरूर किछु कारी छैक । ओ स्थिरचित्त भऽ एहि समस्या पर विचार केलनि आ अपना पत्नी के दलान पर बजाय, झूठ-मूठ पतरा देखय लगलाह । ओहि दिनक ग्रह दशा पर विचार करैत ओ बजलाह – आजुक ग्रह अपन सभ पर बड़ खराब अछि । पत्नी सशंकित होइत ग्रहक निवारणक उपाय सभ पूछय लगलथिन्ह । ओ पुन: पोथी-पतरा उन्टेलाह आ थोड़ेक कालक उधेर-बुनक पश्चात ई निष्कर्ष निकाललाह जे आई जँ पश्चिम दिस (जेम्हर झुड़मुट मे चोर सभ नुकायल रहय) १०८ टा ढ़ेपा फेकल जाय, तँ ग्रह शान्त भऽ सकैत अछि । जँ ढ़ेपा नम्हर फेकल जाय तँ ग्रहक शान्ति आर तीव्रता सँ भऽ सकैत अछि । पत्नी गोनूक एहि ग्रह शांतिक उपाय सँ सहमति जतेलनि । पुन: गोनू बजलाह जे अहाँ ढ़ेपा आनू आ हम फेकैत छी । फेर की छल शुरू भऽ गेलाह दुनू प्राणी । पत्नी नम्हर-नम्हर ढ़ेपा आनय लगलीह आ गोनू ओकरा पश्चिम दिस फेकय लगलाह, जेम्हर चोर सभ झुरमुट मे नुकायल छल । ढ़ेपा कखनो चोरक नाक पर लगैक तँ कखनो ओकरा सभक कपार पर । गोट पचासेक ढ़ेपा गोनू फेकने हेताह की हुनक पत्नी हर्दा बाजि देलखिन जे आब हमरा बुते नहि होयत ढ़ेपा आनल । ताहि पर गोनू बजलाह जे अहाँ कें ढ़ेपा अननाइ पार नहि लगैत अछि आ ओहि झुरमुट मे नुकायल माहानुभाव सभ सभटा ढ़ेपाक मारि खेलाक बादो एको बेर सगबगेलाह अछि नहि । एत्ते सुनितहि चोर सभ बूझि गेल जे गोनू बाबू हमरा सभ कें देखि लेलनि । ओ सभ झुड़मुट सँ बाहर निकलैत गेल आ आत्मसमर्पण कऽ देलक । ओ सभ पर्याप्त मारि खा चुकल छल आ तें गोनू ओकरा सभ कें माफ कऽ देलनि ।
मारि खेलाक बाद कतेको मास धरि चोर सभ शांत रहल । तथापि एकबेर फेर गोनूक घर मे चोरि करबाक प्रोग्राम बनेलक । एहि बेर ओ सभ साँझे नहि जा कें राति मे जेबाक प्रोग्राम बनेलक । अनहरिया राति रहैक आ गोनू कें अपनी घरक बाहर किछु खड़बड़ सुनेलनि । ओ भाँपि गेलाह जे पुन: चोर सभ आबि गेल अछि । ओ पत्नी दिस तकलनि । परन्तु ओ तँ निश्चिंत भऽ फोंफ कटैत छलीह । गोनू हुनका जानि-बूझि के चुट्टी काटि लेलनि । ओ तमसाइत उठलीह आ लगलीह गोनू पर बाजय । चोर सभ साकांक्ष भऽ गेल आ दुबकि गेल । परन्तु गोनू तँ ओकरा सभ कें फेर छकेबाक जोगार सोचि रहल छलाह । पत्नी कें शांत करैत गोनू बजलाह जे एकटा जरूरी खबरि अहाँ कें नहि कहने रही तें उठबय पड़ल । पत्नी पुछलखिन जे एहन कोन जरूरी खबरि छैक जे ताहि लेल हमरा एत्ते जोर सँ चुट्टी काटि लेलहुँ । गोनू पत्नी कें हाथ सँ कम जोर सँ बजबाक इशारा केलनि आ पुछ्लनि जे बंगौर (बाँगक बीया) कतय अछि । पत्नी कहलखिन जे ओ तँ ओसारे पर अछि । गोनू बेस चिंतित्त भेलाह आ बजलाह जे बंगौरक दाम प्रति सेर पाँच टाका भऽ गेलैक अहाँ एहन चीज कें ओहिना ओसारा पर छोड़ि देलियैक । आब तँ चोर लैये लेत । काल्हिये तँ आठ अन्ने सेर छल आ आई पाँच टके सेर भऽ गेल । चोरो सभ सभटा सुनिते छल आ ओ सभ फटाफट अन्हारे मे जेना-तेना बंगौर तकलक आ तुरन्त निपत्ता भऽ गेल ।
गोनू कें ई अनुमान छलनि जे चोर सभ बंगौर के बेचक हेतु आई हाट पर जरुर आनत । आ तें ओ सबेरे सकाल हाट पर पहुँचि गेलाह । किछु अपरिचित चेहरा कें बंगौर बेचैत देखि ओकर भाव पुछलनि । ओ सभ पाँच टके सेर कहलक । गोनू बूझि गेलाह जे इएह महाशय सभ राति मे हमरा ओतय गेल छलाह । ओ प्रकट होइत बजलाह जे ई दाम तँ राति मे रहैक आ एखन तँ मात्र आठ अन्ने सेर अछि । ई सुनितहि चोर सभ कें सन्देह भेलैक जे कदाचित गोनू हमरा सभ कें चीन्हि गेलाह आ सभ बेरा-बेरी कें ओतय सँ घसकय लागल । एकबेर फेर चोर सभ कें छकेबा मे गोनू सफल भेलाह ।
गोनूक ढ़ाकी
जहिना गोनूक नाम तहिना हुनक आ हुनक भायक बीच भेल बँटवारा । गोनूक बढ़ैत प्रतिष्ठा सँ हुनक भाय बड़ जरथि आ सगरो दुष्प्रचार करथि जे भाय हमरा संग अन्याय करैत छथि । बात बढ़ैत-बढ़ैत बढ़ि गेल । लोक सभ सेहो एहि झगड़ा मे यदा-कदा घी ढारथि । ताहि द्वारे बात बढ़ि के भिन्न-भिनाउज धरि आबि गेल । गोनू अपन भाय भोनूक ठीक सँ देखभालो करथि आ हरदम हुनकर बर-बेगरता मे ठाढ़ रहथि । ओ भोनू के बहुत बुझेबाक प्रयास केलनि जे ओ लोक के कहल मे नहि आबथि आ शांत रहथि, लोक सभ हुनका दुनू भायक बीच मे दरारि फारय चाहैत अछि आदि । तथापि भोनू नहि मानलथि । हारि के गोनू भिन्न-भिनाउज पर राजी भेलाह ।
आब गौंआँ सभ अलगे चालि देबय लागल । ओ भोनू के बुझेलक जे गोनू के कोन कमी छनि । हुनका तँ रोज राज-दरबार सँ किछु ने किछु भेटिते रहैत छनि । तें तों कहून जे घर मे जे धान अछि से सभटा हमरा दऽ दिअ । फेर भोनू पड़ि गेलाह गोनूक पाछू । गोनू तरे-तर सबटा भाँज-पता लगा लेलाह जे एहि काज मे के सभ सह दऽ रहल अछि आ ओ के अछि जे हमरा दुनू भाय मे भिन्न-भिनाउज हेबाक नौबत आनि देलक अछि । हुनका सभ के छ्केबाक लेल आ भाय के ठीक रस्ता पर अनबाक ले गोनू एकटा प्लान बनेलनि ।
भिन्न-भिनाउज पर ओ राजी तँ छलाहे, ओ गौंआँ सभक बैसार करेलनि । दुनू भाय के अलग करेबा मे जनिका सभक भूमिका छलनि तिनका सभ के गोनू विशेष रूप सँ पंचैती मे बजेलनि आ तें जेना की आशा छल, पंच लोकनि ई निर्णय देलनि जे अहाँ घर मे उपलब्ध सभटा धान भोनू के दऽ दियौ, कारण अहाँ के कोन कमी अछि, रोज दरबार सँ किछु ने किछु भेटिते रहैत अछि । पहिने बैसार मे ओ अनुनय-विनय केलनि जे बाप-दादाक अरजल खेत सँ जे किछु धान आदि भेल अछि, से आधा-आधा बँटेबाक चाही । परन्तु ओ पंच लोकनि जे भोनू के सनकबैत रहथिन से एहि पर राजी नहि भेलखिन आ जोर देलखिन जे सभटा धान भोनू के दऽ दियौ । गोनू के ई बात उचित नहि बुझेलनि जे सभटा धान भोनू के दऽ दियै आ हमरा काल्हिये सँ बेसाह लागय । आ तें गोनू प्रस्ताव देलनि जे हमरा आँगन मे राखल ढ़ाकी सँ एक ढ़ाकी धान दऽ देल जाय आ शेष धान भोनू राखथि । भोनू के भड़कावय वला पंच एहि बात पर राजी भऽ गेलाह ।
फेर की छल । लोकक सोझे मे ढ़ाकी मे धान देब शुरू कयल गेल । ढ़ाकी मे धान देल जाइक आ पता नहि ओ धान कतय चलि जाय । ढ़ाकी हरदम खालीक खाली । धान देनहार थाकि गेल परन्तु ढ़ाकी नहि भरल । लोक के आश्चर्य लगैक । अंत मे लोक सभ ढ़ाकी उठेलक तँ देखैत अछि ओकर नीचाँ मे बड़का टा खाधि । लोक सभ आश्चर्यचकित रहि गेल आ गोनू पर छल करबाक दोषारोपण करय लागल ।
गोनू बजलाह – आखिर अहाँ लोकनि भोनू के भड़काय के हमरा घर मे भिन्न-भिनाउज कराइये देल आ हमरा अपन पुरषाक अड़जल खेतक धान सँ सेहो वंचित करबाक बहुत प्रयास कयल । जँ हमचाहितौं तँ अहाँ सभक पंचैतीक मोताबिक आई एक ढ़ाकी धान लऽ सकैत छलहुँ, तथापि भोनूक कोनो हक के मारब हमर ध्येय नहि अछि ।
एतबा सुनितहि भोनू गोनूक पायर पर खसि पड़ल आ भाय सँ भिन्न हेबाक विचार के तिलांजलि दऽ देलक आ ताहि दिन सँ गोनूक ढाकी पूरा मिथिलांचल मे नामी भऽ गेल ।


text:
हिन्दू धर्म
हिन्दू धर्म (संस्कृत: सनातन धर्म) एक धर्म (या, जीवन पद्धति) छी जकर अनुयायी अधिकांशतः भारत ,नेपाल आ मॉरिशसमे बहुमतमे अछि । एहिक विश्वक प्राचीनतम धर्म कहल जाइत अछि । एकरा 'वैदिक सनातन वर्णाश्रम धर्म' सेहो कहल जाइत अछि जकर अर्थ होइत अछि कि एकर उत्पत्ति मानवक उत्पत्तिसँ पहिने भेल छल ।[१] विद्वान लोकसभ हिन्दू धर्म कऽ भारतक विभिन्न संस्कृतीसभ एवं परम्परासभक सम्मिश्रण मानैत छथि जकर कोनो संस्थापक नै अछि ।
ई धर्म अपन भितर बहुतो अलग-अलग उपासना पद्धतीसभ, मत, सम्प्रदाय आ दर्शन समेटिने अछि।[२] अनुयायीसभक संख्याक आधार पर ई विश्वक तेसर सभसँ पैग धर्म छी । संख्याक अनुसार एकर अधिकतर उपासक भारतमे अछि आ प्रतिशतक अनुसार नेपालमे अछि । एहिमे बहुतो देवी-देवतासभक पूजा कएल जाइत अछि, मुदा वास्तवमे ई एकेश्वरवादी धर्म छी ।[३][४] [५]
एकरा सनातन धर्म या वैदिक धर्म सेहो कहल जाइत अछि । इण्डोनेशियामे एहि धर्मक औपचारिक नाम "हिन्दु आगम" अछि । हिन्दू केवल एकटा धर्म या सम्प्रदाय मात्र नै छी अपितु जीवन जीबऽक एक पद्धति छी ।[६]
विषय सूचीसभ
- १ इतिहास
- २ निरुक्त
- ३ मुख्य सिद्धान्त
- ४ धर्मग्रन्थ
- ५ देव आ दानवसभक माता-पिताक नाम
- ६ २००८ कऽ गणनाके अनुसार
- ७ हिन्दू संस्कृति
- ८ एहो सभ देखी
- ९ बाह्य जडीसभ
- १० सन्दर्भ सामग्रीसभ
इतिहास[सम्पादन करी]
सनातन धर्म पृथ्वीक सभसँ प्राचीन धर्मसभमे सँ एक छी; मुदा एकर इतिहासक बारेमे बहुतो विद्वानसभक भिन्न मत अछि । आधुनिक इतिहासकार हड़प्पा, मेहरगढ़ आदि पुरातात्विक अन्वेषणसभक अनुसार एहि धर्मक इतिहास किछ हज़ार वर्ष पुरान मानैत अछि । जहि ठाम भारत (आ आधुनिक पाकिस्तानी क्षेत्र)क सिन्धु घाटी सभ्यतामे हिन्दू धर्मक बहुतो चिह्न मिलैत अछि । एहिमे एक अज्ञात मातृदेवीक मुर्तीसभ, भगवान शिव पशुपति जेहन देवताक मुद्रासभ, शिवलीङ्ग, पीपलक पूजा, इत्यादि मुख्य अछि । इतिहासकारसभक एक दृष्टिकोणक अनुसार ई सभ्यताक अन्त कऽ कालखण्डमे मध्य एशियासँ एक अन्य जातिक आगमन भेल, जे स्वयं कऽ आर्य कहैत छल आ संस्कृत नामक एक हिन्द यूरोपीय भाषा बोलैत छल । एक अन्य दृष्टिकोणक अनुसार सिन्धु घाटी सभ्यताक लोकसभ स्वयं आर्य छल आर हुनकासभक मूलस्थान भारतमे छल ।
आर्यसभक सभ्यता कऽ वैदिक सभ्यता कहैत अछि । पहिनेक दृष्टिकोणक अनुसार लगभग १७०० ईसा पूर्वमे आर्य अफ़्ग़ानिस्तान, कश्मीर, पञ्जाव आ हरियाणामे बसि गेल । तखनसँ ओ लोकसभ (हुनकासभक विद्वान ऋषि) अपन देवतासभक प्रसन्न करऽक लेल वैदिक संस्कृतमे मन्त्र रचैत छलाह । पहिल चारि वेद रचल गेल, जहिमे ऋग्वेद प्रथम छल । ओकर बादमे उपनिषद जका ग्रन्थ आएल । हिन्दू मान्यताक अनुसार वेद, उपनिषद आदि ग्रन्थ अनादि, नित्य अछि, ईश्वरक कृपासँ अलग-अलग मन्त्रद्रष्टा ऋषिसभ द्वारा अलग-अलग ग्रन्थसभक ज्ञान प्राप्त भेल छल जिनकासभक द्वारा पुनः ओकरा लिपिबद्ध कएल गेल । बौद्ध आर धर्मसभक अलग भऽ जेबाक बादमे वैदिक धर्ममे बहुतो परिवर्तन आएल । नव देवता आ नव दर्शनसभ अगाड़ी आएल । एहि अनुसार आधुनिक हिन्दू धर्मक जन्म भेल ।
दोसर दृष्टिकोणक अनुसार हिन्दू धर्मक मूल कदाचित सिन्धु सरस्वती परम्परा (जकर स्रोत मेहरगढ़क ६५०० ईपू संस्कृतिमे मिलैत अछि) सँ पहिनेक भारतीय परम्परामे अछि ।
निरुक्त[सम्पादन करी]
भारतवर्षक प्राचीन ऋषिसभ द्वारा "हिन्दुस्थान" नाम देल गेल छल, जकर अपभ्रंश "हिन्दुस्तान" छी । "बृहस्पति आगम"क अनुसार:
- हिमालयात् समारभ्य यावत् इन्दु सरोवरम्।
- तं देवनिर्मितं देशं हिन्दुस्थानं प्रचक्षते॥
- अर्थात् हिमालयसँ प्रारम्भ भऽ इन्दु सरोवर (हिन्द महासागर) धरि एहि देव निर्मित देशकऽ हिन्दुस्थान कहल जाइत अछि ।
मुख्य सिद्धान्त[सम्पादन करी]
ब्रह्म[सम्पादन करी]
ईश्वर[सम्पादन करी]
देवी आ देवता[सम्पादन करी]
हिन्दू धर्मक पांच प्रमुख देवतासभ[सम्पादन करी]
देवता सभक गुरु[सम्पादन करी]
दानव सभक गुरु[सम्पादन करी]
आत्मा[सम्पादन करी]
धर्मग्रन्थ[सम्पादन करी]
देव आ दानवसभक माता-पिताक नाम[सम्पादन करी]
२००८ कऽ गणनाके अनुसार[सम्पादन करी]
हिन्दू संस्कृति[सम्पादन करी]
वैदिक काल आ यज्ञ[सम्पादन करी]
तीर्थ एवं तीर्थ यात्रा[सम्पादन करी]
मूर्तिपूजा[सम्पादन करी]
मन्दिर[सम्पादन करी]
पावनिसभ[सम्पादन करी]
शाकाहार[सम्पादन करी]
वर्ण व्यवस्था[सम्पादन करी]
अवतार[सम्पादन करी]
भक्त[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
हिन्दू धर्मक सम्बन्धमे विकिपिडियाक भातृ योजनासभमे ताकी:
सन्दर्भ सामग्रीसभ[सम्पादन करी]
- ↑ Knott 1998, p. 5.
- ↑ "Heterodox Hinduism: Supreme Court does well to uphold plural, eclectic character of the faith"।
- ↑ "श्रीमद्भगवद् गीता", १३ अगस्त २००९-के मूल सङ्ग्रहित
|archiveurl=
|url=आवश्यक (सहायता), "श्रीमद्भगवद् गीता हिन्दू धर्म के पवित्रतम ग्रन्थों में से एक है। भगवान श्रीकृष्ण ने गीता का सन्देश पाण्डव राजकुमार अर्जुन को सुनाया था। यह एक स्मृति ग्रन्थ है। इसमें एकेश्वरवाद की बहुत सुन्दर ढंग से चर्चा हुई है।"
- ↑ "श्रीमद्भगवद्गीता सातवाँ अध्याय", "यो यो यां यां तनुं भक्तः श्रद्धयार्चितुमिच्छति। तस्य तस्याचलां श्रद्धां तामेव विदधाम्यहम्॥७- २१॥"
- ↑ "श्रीमद्भगवद् गीता सातवाँ अध्याय", "स तया श्रद्धया युक्तस्तस्याराधनमीहते। लभते च ततः कामान्मयैव विहितान्हि तान्॥७- २२॥"
- ↑ हिन्दुत्व शब्द की दोबारा व्याख्या से सुप्रीम कोर्ट का इंकार


text:
नैहराक धाड़
िचन्तासँ
चिताएल चित्त देखि लाल काकीकेँ स्नातक पूर्वाद्धक छात्र सोहन पुछलकनि-
“लाल काकी, मन किए पीड़ौंछ बूझि पड़ैए?”
भावातीतमे
डुमल लाल काकी आरो डुमकी लगबै दुआरे बहाना बनबैत बजली-
“बच्चा, कनी-मनी नोनगर-अनोन तीमन-तरकारी भेने कियो खाएब थोड़े छोड़ैए,
तेहने जकाँ भऽ गेल अछि, और नै किछु।”
लाल
काकीक बहटारैत उत्तर सुनि तत्काल सोहन गप करबकेँ कम गुनगर बूझि कौलेज, ई सोचि
आगू बढ़ल जे साँझू पहर निचेनसँ काकीकेँ खरिआइर कऽ पुइछ बूझि लेब।
अट्ठारह बर्खक अवस्थामे लाल काकी कर्णपुरसँ दुरागमन
भऽ सोहनपुर आएल छेली। आइसँ चालीस बरख पूर्व। सम्पन्न परिवार। सम्पन्न परिवारक
अर्थ ई नै जे चौघारा कोठा छेलनि, दुआरपर हाथी आ बखारी छेलनि, सम्पन्नताक ई अर्थ
जे जहिना नैहरक पाँच बीघा खेतबला परिवार, दुआरपर जोड़ भरि बरद, दूटा महिंस, दस
कट्ठाक घराड़ी, जइमे चौघारा खपड़ाक दुआरो आ अँगनोक घर, कट्ठाभरि अगिवास, पान-सात
कट्ठाक चौमासक संग घराड़ी जुटल। ओना गुनियाँ-परकाल आकि फीता-कड़ीसँ तँ सासुरक
घराड़ी नै नापल छेलनि मुदा देखैमे एकरंगाहे बूझि पड़ैत।
अन्तिममे...............
लाल
काकी बजली-
“बौआ, जइ परिवारमे छी तइ परिवारमे नारी जातिक हाथक काज छीनि लेल गेल
अछि। जँ कियो करौ चाहत तँ जिनगीक बात हल्लुक बनि जाइ छै आ कुटी-चालिक बात
पसरि जाइ छै।”
ओना
सोहन लाल काकीक मनक बात नीक जकाँ नै बूझि पौलक, मुदा विचारक रस पाबि मुड़ी
डोलबैत बाजल-
“हँ, से तँ अछिए!”¦८८१¦
१४ मई २०१४


text:
कुमारै रहबै
हम की आब कुमारै रहबै।
बौक बताह सब पार उतरि गेल,
नेंगरो मारै मोछ पर तान।
लगनक जोरगर कहु लुखबा केँ,
छोरेलक उहो गदहा छान।
नेना-भुटका राज भोगय यै,
हम सभ दिन झामें बुरबै...
खोलह आँखि हे औढर-ढर तौं,
हम की आब कुमारै रहबै।
सीनीयर के की बात पुछय छी,
जुनियर आब कहाबै पापा,
हम अखनि धरि भटकि रहल छी,
चढत मौर नहि हमरा माथा।
हमहुँ अनसन ठानि दैत छी,
माँग कोना मंजूर ने करबै...
खोलह आँखि हे औढर-ढर तौं,
हम की आब कुमारै रहबै।
हम तँ छाती पाथर केलहुँ,
हमरा विधि नहि लिखलनि ई।
बिनु रोजगारक विवाह करब नहि,
निश्चय हमर प्रतिज्ञा छी,
हमरा नहि अछि अपन चिन्ता,
दोसरक भार हम कोना उठैबे...
खोलह आँखि हे औढर-ढर तौं,
हम की आब कुमारै रहबै।
उमर नौकरीक बिती रहल अछि,
घर पर नहि अछि खेत पथारी।
मुँह बौने हम ठाढ देखै छी,
विकट समस्या बेरोजगारी।
घटक महोदय जे फेर में परलाह,
हुनको टाँग तारबे करबै...
खोलह आँखि हे औढर-ढर तौं,
हम की आब कुमारै रहबै।
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
कवि- कुन्दन कुमार मल्लिक, जन्म- ०८ दिसम्बर, १९७९, ग्राम-बलियारी, प्रखण्ड- झंझारपुर (मधुबनी)। पिता- श्री कृत्यानन्द
मल्लिक, माता- श्रीमती गायत्री मल्लिक। शिक्षा- स्नातक (रसायन शास्त्र)। सर्वप्रथम प्रकाशित रचना हिन्दी मासिक पत्रिका
"विज्ञान प्रगति"क वर्ष १९९७ के वार्षिक विशेषांक मे। "कतेक रास बात"क प्रेरणा सँ मैथिली लेखनक प्रति अग्रसर। एहि मंचक
लेल नियमित रुप सँ लेखन आ वर्तमान मे एकर सम्पादक सदस्य। सम्प्रति ग्रुप सनोफी एवेंटीस, बंगलोर मे मेडिकल रिप्रेजेंटेटिव पद पर कार्यरत। सम्पर्क- मो. +९१-९७३९००४९७०, ई- मेल- kkmallick@gmail.com
मुँह ताकैत अछि चिडय,
तहिना मुँह तकैत छी हम,
एहि परदेस में,
कहैत अछि चिडय,
आब घुरि चलु,
अपन देश केँ,
गाम छुटल, घर टुटल,
आबि एहि परदेस में,
माँ-बाबूजी बाट ताकैत छथि,
आब ओ मुँह ताकैत छथि,
जेना मुँह ताकैत अछि चिडय,
कहैत अछि चिडय,
आब अहाँ घुरि चलु,
छी हम आब फँसि चुकल,
कंठ तक धँसि चुकल,
शहरक एहि मायाजाल में,
कहैत अछि चिडय,
एकरा अहाँ तोडि चलु,
आब अहाँ घुरि चलु,
सभ किछु अहाँ बिसरल,
आबि एहि मायाजाल में,
होली बिसरल, दिवाली बिसरल,
राखी लेल हाथ तरसल,
घर सून, दलान सून,
अहाँ बिनु किनको सोहाग सून,
यार छूटल, भजार छूटल,
गाम-घरक बाट बिसरल,
कहैत अछि चिडय,
एकरा अहाँ जोडि चलु,
आब अहाँ घुरि चलु,
कहैत अछि आब चिडय,
अहाँ लेल सभ मुँह तकैत छथि,
जेना मुँह ताकैत अछि चिडय।
(श्री सुभाष चन्द्रजीक अनुरोध पर प्रवासी जीवन पर लिखल एहि कविता केँ हम हुनक प्रीत्यर्थ उत्सर्ग करैत छी- कुन्दन कुमार मल्लिक।)


text:
बिहार संवादी मे आयोजक मुर्दाबाद केर लागल नारा, प्रो वीरेंद्र झा केर मुंह पर MSU कार्यकर्ता पोतलक कारिख
पटना : दैनिक जागारण द्वारा आयोजित दू दिवसीय साहित्यिक समारोह बिहार संवादी मे मिथिला भाषा भाषी समर्थक लोकिन जमि क बवाल केलनि। सत्र शुरू होइत देरी दर्शक दीर्घा मे बैसल मिथिला स्टूडेंट्स यूनियनक कार्यकर्ता लोकनि जतए एक दिस आयोजक मुदार्बाद केर नारा लगौलनि ओतहि दोसर दिस किछु समर्थक सभ पटना विवि केर मैथिली विभागाध्यक्ष वीरेन्द्र नारायण झा केर मुंह पर कारिख पोइत देलनि।
जानकारी अनुसार पटनाक तारामंडल मे आयोजित एहि कार्यक्रम कें ल क कतेको दिन सं सोशल मीडिया पर विरोध में व्यापक अभियान चलाओल जा रहल छल। विगत दू दिन सं कार्यक्रम स्थलक मुख्य द्वार पर बैस क धरना प्रदर्शनक माध्यमे सेहो विरोध दर्ज करओल गेल। एतबा नहि जखन आयोजक लोकनि नहि मानलनि तखन अंदर जा क उग्र प्रदर्शन करबाक निर्णय लेल गेल। अजीत आजादक नेतृत्व मे सैकड़ों लोग आयोजन समितिसं मैथिली भाषाकें एहि सत्र सं फराक करबाक आग्रह केलनि। हिनका लोकनिक साफ कहब छलनि जे मैथिल देशक संवैधानिक भाषा अछि। एकरा बोली कहि क अपमानित कयल जा रहल अछि। इ सरासर गलत अछि। दोसर दिस आयोजक समिति दिस स बेर बेर स्पष्टीकरण देबाक बाद आ माफी मांगबाक बादो जखन एमएसयू कार्यकर्ता नहि मानलनि तखन पुलिसक मददि सं हिनका सभके बल पूर्वक बाहर क देल गेल।
ओमहर सत्रक दौरान वरिष्ठ पत्रकार निराला कहलनि जे हमरा लोकनिकें हिंदी सं कोनो विरोध नहि अछि। हिंदी सभक पियरगर अछि। मुदा श्रेष्ठताबोधक संग जखन हिंदीकें हमरा सभक समक्ष ठाढ कयल जाइत अछि तखन विरोध करब स्वाभाविक अछि।
एहि विरोध प्रदर्शन मे कुमार गगन, कमल मोहन चुन्नू, मुकुंद मयंक, पंकज झा, बालमुकुंद पाठक, MSU राष्ट्रीय सोशल मीडिया प्रभारी अमित सिंह, सागर, लीगल हेड नीरज शेखर, बिहार प्रभारी सागर नवदिया, राष्ट्रीय संघठन मंत्री अविनाश भरद्वाज, मधुबनी जिलाध्यक्ष अजय शशि झा,प्रियंका झा, राघव चौधरी, दरभंगा जिलाध्यक्ष अमित ठाकुर, प्रिय रंजन, बंटू झा, सोनू कश्यप, सुमित माऊबेहटिया, उग्रनाथ मिश्रा, बालमुकुन्द, मनोज कुमार ठाकुर, दिवाकर झा, अभिषेक झा, मनोरंजन, आशानंद मिश्रा, अंकित, शिवेन्द्र वत्स, बासुकी झा सहित चेतना समिति केर कतेको गणमान्य व्यक्ति उपस्थित छलाह।


text:
नई दिल्ली। 13 अप्रैल। प्रवर्तन निदेशालय (ईडी) कैल्ह बुधवार दिन जमीन घोटाला केर मामला मे कांग्रेस अध्यक्ष सोनिया गांधी के दामाद रॉबर्ट वाड्रा केर करीबी सभक ठिकाना पर छापामारी कएलनि। ईडी द्वारा वाड्रा के स्काईलाइट हॉस्पिटैलिटी के आधिकारिक प्रतिनिधि महेश नागर केर परिसर मे छापामारी काएल गेल।
ईडी के जयपुर जोनल ऑफिस द्वारा फरीदाबाद मे नागर केर ठिकाना पर छापा मारल गेल। महेश, हरियाणा के तिगांव से कांग्रेसी विधायक ललित नागर के भाई छथि। ई छापा बीकानेर जमीन केस केर संबंध मे मारल गेल। राजस्थान पुलिस पहिने बीकानेर मे अवैध दस्तावेजक मदद से सरकारी जमीन पर कब्जा करबाक मामला मे चार्जशीट दाखिल क' चुकल अछि। एहि जमीन क' बाद मे बेच देल गेल। राजस्थान पुलिस केर FIR के आधार पर ईडी मनी लॉन्डरिंग निरोधक अधिनियम (PMLA) केर तहत केस दर्ज कएलनि अछि।


text:
मधुबनी पेंटिंग पर ज़ोर
बिहार सरकार मधुबनी पेंटिंग... मिथिला पेंटिंग के बढ़ावा देबय लेल पूरा जोर लगाबय जा रहल अछि. सरकार के कोशिश एकरा दुनिया भर मे स्थापित करय के... लोकप्रिय बनाबय के आओर एकर कलाकार के एकटा नवका पहचान दिलाबय के अछि.
एहि लेल सरकार एहि मास 22 मार्च सं साल भर मनाबय जा रहल बिहार उत्सव के मौका पर देश भर मे मिथिला पेंटिंग के जमिsक प्रचार-प्रसारकरत. पटना के संग दिल्ली आओर दोसर शहर मे प्रदर्शनी लगाएल जाएत.
एकर झलक अहां पटना के गांधी मैदान आओर दिल्ली मे सेहो देख सकय छी. कलाकार सभ सं व्यक्तिगत रूप सं भेंटघांट सेहो करि सकय छी. जे अपन करियर एहि क्षेत्र मे बनाबय चाहय छथिन्ह हुनकर मार्गदर्शन सेहो कएल जाएत.
एकरे संग सरकार पर्यटन के क्षेत्र मे काफी प्रगति के देखैत राज्य के सभ पर्यटक स्थल पर मिथिला पेंटिग लगाबय के सेहो विचार करि रहल अछि. पर्टयन के इ हाल अछि जे गोवा सं बेसि पर्यटक बिहार आबि रहल छथिन्ह.
सरकार के कोशिश एहि ट्रेंड के भुनाबय के अछि. सरकार हर ठाम मधुबनी पेंटिंग के लगाबय के संग-संग एहि बारे मे पर्यटक के पूरा जानकारी देबय... पेंटिंग बिक्री के सेहो इंतजाम करि रहल अछि.
एहि सं कलाकार के अपन मेहनत के उचित कीमत मिलतन्हि. कोशिश बीचक दलाल के... ब्रोकर के हटाबय के सेहो अछि. एहन व्यवस्था कएल जाएत जेहि सं लोक डायरेक्ट कलाकार सं पेंटिग खरीदताह.
सरकार एकटा आओर कोशिश ग्रामीण पर्यटन के विकास के रूप मे करि रहल अछि. एहि मे बाहर सं आबय वाला लोक के गाम-घर के रहन-सहन... खान-पान... कला-संस्कृति के बारे मे बताएल जएतन्हि. गाम के लsजाsक कलाकार के मधुबनी पेंटिंग बनाबैत देखाएल जएतन्हि.
मधुबनी पेंटिंग के म्यूजियम बनाएल जाएत...बिक्री केंद्र खोलल जाएत. एहि सभ के देखैत लगैत अछि जे मिथिला पेंटिंग के दिन फेर सं बहुरत. लोक सभ के सेहो एकर विकास मे सहयोग करबाक चाही.
हमर ईमेल:-hellomithilaa@gmail.com
Subscribe to: Post Comments (Atom)